Ez du esan Zer egiten duzu horrela jantzita igandean edo Hori al da itxura zu bezalako gazteen artean modan dagoena edo Lotsa ematen didazu. Baina lotsatu egin da inondik ere, denak ez dira turistak hirian eta karrikan dabiltzanek, honezkero, antzemana izanen didate Adelaren semea naizela, Adelaren semea espaloian eskeko baten pare, Adelaren semea espaloian mozkor baten pare, Adelaren semea espaloian jonki baten pare. Eta inor ez da ausartzen noski amari galdetzen Aizu, barka ezazu, Adela, zer gertatu zaio zure semeari? Animoak ematen dizkiote, Zaindu zaitez Adela, Laguntzarik behar baduzu hementxe gauzkazu Adela, horrelakoak egun oroz igogailuan ezkaratzean dendan anbulatorioan. Edo ez. Interpretazioak baino ez dira, bada denbora puska bat ez ditudala aurpegiak identifikatzen ahal, gero eta jende gutiago ezagutzen dut. Hitz egiten dutena 75 itzuliko disko bat 33 itzulitan entzunen banu bezala iristen zait. Boladak izaten ditut. Uste dut oraino ez ditudala zeharo galdu gizakia izan nintzeneko arrastoak. Oroimena, adibidez. Eguzkitan ikusten dut nire burua, umetan, hankak zabal, gimnasia eginez beso luzaka eskuin eskua ezker oinaren puntara eta ezker eskua eskuin oinaren puntara. Mini Cooper bat ikusten dut, gidariak Lasai Xabier, berehala helduko gara! esaten dit, horrelako zer edo zer. Gela zabal bat ikusten dut, ni bakarrik ohean. Fisherman’s Friend karameluen lana eztarrian. DDTaren lurrin susmagarria. Sabairen batetik nire gainera jausten diren araknido amorragarri batzuk ikusten ditut. Eta gauza naiz iraganeko iduri horiek eta soinu eta usain eta gustu horiek istorio batean kokatzen. Horregatik nago hemen egonean. Zer egiten dudan honela... Egon. Ikasi. Azkartu. Neure burua erakutsi. Eraldaketa garatu. Materialismo dialektikoa gauzatu. Hartza neguan sartzen den gisan sartua naiz itxarote luze honetan. Guztizko artropodoa bilakatu arte, lurraren erraietan gorde ahal izateko. Ez naiz hemendik mugituko. Ederki nago Iraeta tabernak daukan aterpe honetan, ia espaloi osoa hartzen du eta euriak ez nau bustitzen. Tarteka, kontsumitu gabe geratu zaizkien ogigainekoak ekartzen dizkidate. Batzuetan jaten ditut, beste batzuetan ez. Garapen prozesuan nago eta aldiak izaten ditut. Atzo labezomorro bat jarri zitzaidan aldamenean, izterrez izter. Horrelaxe egon nintzen ez dakit zenbat, izan zitezkeen hiru ordu. Ongi. Ez al nuen maitasuna egin nahi galdetu zidan, maitasuna egin berarekin. Zer pentsatu ez nekiela geratu nintzen, garapen prozesuan nago eta ez naiz ezertaz seguru. Sumatzen dut molekulak aldatzen ari zaizkidala, baina ez dut uste feromonarik sortzen dudanik, bestela ez zidan horrelako galderarik eginen, gainka eginen zidan. Neronek ere ez dut lurrin berezirik aditzen nire gorputzaren txokoetan. Zikin samar nago, ezin uka.\nZer diziplina mota da hau! Zer ari zara zeure gilborrari beha? Ez nengoen neure gilborrari beha. Gezurra zen. Altxa hadi, gaznápiro! agindu zidan ondoren, eta algaraz hasi zen klase osoa. Ez nintzen altxatu. Beste gauza bat guztiek zekitena eta nik ez. Zer esan nahi ote zuen? Errinozerontearen antzeko abere astunen bat, alferrak diruditen horietarikoa, izterrak zabal besoa luzatuz eskuin eskua ezker oinaren puntara eta ezker eskua eskuin oinaren puntara izerditzeraino aritzeko talenturik ez daukana. Gafotas esan izan balit ez ziren barrez hasiko, Gafotas klaseko ergelenek bakarrik esaten zidaten, gainerakoon gorrotoa eta beldurra biltzen zuten harro haiek, nota onenak jasotzeaz gain klaseartekoetan basketean ibiltzen zirenek gure ostikoak ez hartzearren. Gaznápiro. Antzinako dinosauroren bat. A zer memelokeria, dinosauro guztiak dira antzinakoak. Baita gaur egun bizirik daudenak ere. Zer ote? Nik ez nion ezein irakasleri entzun horrela iraintzen inor. Labezomorro baten izena, apika? O, ez! Nola zen posible labezomorro baten izena mespretxu egiteko erabiltzea? Gaizki hartu nituen Don Sebasen epiteto hura eta klasekoen algara labezomorroengana. Aurreko astean arrebak esan zidana etorri zitzaidan gogora eta haren isilekoa agerira ateratzea bururatu zitzaidan, denak jabe zitezen nik bestek ez zekien sekretu beldurgarria. Ez nintzen ausartu. Aizu Don Sebas nik, burua makur, begiak arrakalatxo batetik irten eta zementuaren lakarrean barrena ikerketa patxarosoan zebilen labezomorroari emanik, Ez niri burlarik egin, eta burua jaso nuen, Nik badakit zu zer zaren. Hori besterik ez, arrebak hain zehatz esan zidan hitz hura aipatu gabe, lanbidearena, benetako lanbidea ez baitzuen gimnasiako irakasle. Lehen aldia zen inork kontestatu egiten ziola, diziplina akats larria zen. Une horretan ez nuen ezertan pentsatu, aho zabalik geratuak ziren gelakideei egin nien irri, eta ondoren, ez baitzetorren ez ostikorik ez belarrondokorik, Don Sebasengana jiratu nuen burua. Izoztua zegoen, besoak zintzilik, eskuak hilik: labezomorro bat argi zabalean eta patioko zementuaren gainean! Eta behakoa hartan emanik zeukala Zutik, lasterketa, hiru itzuli, dosifikatuz! oihukatu zuen, Bukatutakoan aldatzera, amaitu dugu klasea! Lasterkak hamar minutu irauten zuen, beste ordu erdia geneukan oraindik. Jaikitzen hasi nintzenerako Don Sebas zuzendaritzarako bidea hartua zen. Prefektuarekin hitz eginen zuen, edo zuzendariarekin. Kondukta txarra, punturen bat kenduko zidatela pentsatu nuen. Edo bi. Axola zitzaidan! Nik ez neukan inolako interesik gizon garratz bat izateko, eta Don Sebasek hori zeukan helburu, guztiok gizon garratzak bihurtzea gimnasiaren bidez. Gaznápiro. Ez nintzen Don Sebasek agindu zuen moduan alferren pelotoira iristen saiatu, gelara hartu nuen zuzenean, ez dut balio lasterketarako. Aldatu eta neure pupitrean jesarri nintzen natur zientzietako liburua zabaltzeko. Nik labezomorro bihurtu nahi nuen, labezomorroa izan zelako patio gorrotagarri hartan algara egin ez zidan bakarra.\nEsan ote nion ba nik ezer? Hitz egin nion, ez kontestatu. Errespetu falta, puntu eta erdi gutiago portaera eta urbanitatean. Atsekabe handia hartu zuten gurasoek. Nolako lotsa, Adelaren semea institututik botatzen bazuten! Besterik ez zidaten galdetzen, zergatik eta zergatik. Ez nien ezer kontatu. Fredi, zu ergela zara, ezta? Ez nion aitortuko Don Sebasek denen aurrean esan zidala Gaznápiro eta oraindik ez nekiela zer zen Gaznápiro izatea. Klase osoak egin zuen barre eta, beraz, litekeena da ni operatu ezineko ergela izatea. Sekretua zela esan nizun, sekretua, Fredi!, gero eta haserreago arreba. Nik ez nuela ezein sekreturik hautsi, nik Aizu Don Sebas, ez niri burlarik egin, nik badakit zu zer zaren besterik ez nuela esan, hori bai, denek entzuteko moduan. Bere setan jarraitu zuen. Institutuko guztiek omen zekiten orain sekretua, eta arriskutsua zela denek jakitea ni izan nintzela Sebastian Gaston zer zen azaldu zuena. Merezi zuen arren, ez nion galdetu ba ote zekien gaznápiro baten arreba zela. Petralago jarriko zen eta Fisherman’s Friend karamelurik gabe edukiko ninduen. Eta bera egon zitekeela orain arriskuan aurpegiratu zidan azkenik. Haserre baino ikaratua zirudien. Segurtasun neurriak aipatu zituen. Hori ere berria zen niretzat. Ikasteko asko neukan. Azken kurtsoko Agirregomezkortarekin ateratzen hasia zen. Kankailu bat, errepikatzen ari zela uste dut, zientzietako batxilerra zeukan eta Filosofian matrikulatu nahi zuen Madrilgo Autonoman. Beti zebilen grezierazko gramatika galtzarbean hartuta. Trikuharri mendi elkarteko eskurtsioetan ezagutuko zuten elkar noski. Arrebak errierta emandako biharamunean Agirregomezkorta bera hurbildu zitzaidan. Besoa bizkarrean ipini zidan ume bat banintz bezala eta Zorionak! esan zidan, zorionak Don Sebas izutu nuelako, fatxo bat gutxiago institutuan. Pozik zegoen Agirregomezkorta, bere nobiaz bestera. Ez zidan aurpegiratu ez nuela sekretua gordetzen jakin izan. Isilik geratu bainintzen, institutuan dinamika iraultzaile bat ezarri behar genuela aipatu zidan belarrira makurtuta. Agirregomezkorta izan zen nire lehen kontaktua, eta huraxe izan zen luzaz nire kontaktu bakarra milaka kontaktatzaile zeuzkan munduarekin. Haren berri, mundu ezkutu eta liluragarriaren berri, Agirregomezkortaren bitartez jakiten nuen, Madrileko Unibertsitate Autonomako Filosofia eta Letretako Fakultatean matrikulatzea lortu baitzuen, ikasle matxinada guztien arragoan. Batzuetan ez zetorrela fakultatetik aitortzen zidan, astea hor nonbait eman zuelako. Hobe nuen, hobe genuen ez jakitea, horrela zioen, hor nonbait haiek non ziren, zer ziren. Segurtasun neurriak! nioen nik neure kolkorako. Eta mundua ongi ala txarto zebilen galde niezaion baino lehen berak jakin nahi izaten zuen nola, zertan hemengo egoera. Uste duzu masak batuko zaizkigula? Agirregomezkortaren gomendioz, batxilerra amaitu nueneko hasi nintzen lantegi guztietan lan eske, masek guregana ez bazuten egiten guk egingo genuenez pausoa masetara, bere nobiak, nire arrebak egina zuen dagoeneko, botikako lana utzita. Jesarrian egin zitekeen zer edo zer hartuko nuen pozik nik. Bulegari postuak eskaintzen zizkidaten. Berogailuak edukitzen dituzte bulegoek, izan litezke labezomorroen bizileku. Urrun samar masetarik. Hauts artera komeni zitzaidala jakinarazten nien. Orduan betartea ilundu eta ez zeukatela niretzako lanik. Susmagarria nintzaien, bazterrak nahasten dituzten horietarikoa.\nEz lo hartu, mutil! behin eta berriz, horrela bide guztian. Ez lo hartu!, eta zaflada batzuk ematen zizkidaten masailetan, esna jarrai nezan. Aspergarria zen. Ez neukan hitz egiteko gogorik. Gidariaren eskua ikusten nuen palankaren gainean martxa aldaketak egiten. Ez dakit zergatik, abiadura bizian gindoazen, klaxona joka, Kendu hortik, ergela! egin zion gidariaren aldamenekoak furgoneta bati besoa leihatilatik atereaz zapi zuri bat inarrosten zuela. Gidariak okerreko norabidea hartu zuen nonbait, Nora zoaz ordea! egin baitzion oihu, Ospitale Militarrera, gizona!, eta nire ondokoak Ospitale Zibila baino gertuago daukagu! erantsi zuen. Ospitale Militarraren hurrena Atotxa zegoen, futbol zelaia. Ederra izanen zen Atotxako tribunan jesartzea, tribunan jesarri eta bakartasun hura dastatzea, belarra hutsik, harmailak hutsik, burua hutsik. Milaka milioi labezomorro zoko guztietan gorderik gaua noiz etorriko. Baina ez nien Atotxako tribunan uzteko eskatu. Ez naiz izugarri hiztuna, eta ezagutzen ez dudan jende artean ez dut ahoa irekiko ezer galdetzen ez badidate. Edo Gaznápiro esaten ez badidate. Abiada hartan, une batzuetan, kolore multzoak ikusten nituen gure inguruan. Hobe nuen halako batean betaurrekoak graduatzera joan. Niri berdin zitzaidan lo ala esna egon, nik jesarrita jarraitu nahi nuen, autoa ez zikintzea zen nire kezka orduan, ziur nengoen auto handi batean sartu eta etzan izan banindute odola isurtzen hasiko nintzela eta ez nuen gizon jator haren tapizeria inola zikindu nahi. Esateko modua da, aulki haiek tapizatuak ez zirenez, sasilarrua zuten. Mini Cooper bat zela uste dut, ezin kabiturik gindoazen han eta sabaia jotzen genuen ia buruarekin, sekulako beroa izan behar zuten, izerditan zeuden Ez lo hartu mutil! eskatuz zaflada maitekorrak ematen zizkidatenak, bat biboteduna, bestea kaskamotza. Aldian behin, betazalak goratzeko indar eginda, gidariaren aurpegia ikusten nuen atzerako ispiluan. Hura ere izerditan zen. Beldurtua zegoela iruditu zitzaidan. Horietako batean berari beha nengoela ikusi ninduen eta Lasai, Xabier, berehala helduko gara! esan zuen euskaraz, barre txipi bat egiten zidala animoa ematearren. Beste biek ez zuten hitzik atera, ez zioten isiltzeko agindu. Bero hartan lurruntzen hasi zitzaizkidan betaurrekoak. Abisa iezaiozue neure amari, mesedez! esan nuen nola edo hala, eta Ederki, mutil! burusoilak, Ez lo hartu! bibotedunak. Abisa iezaiozue... Lasai, abisatua dago, honezkero bidean egonen da. Zapia atera eta garbitu egin behar nituzkeen betaurrekoak, baina ezin nituen eskuak mugitu. Kateatu egin zizkidatela pentsatu nuen, beti kateatzen dizkizute eskuak. Atzamarrak inurrituak neuzkan behintzat. Nire atzamar politak, potolo samarrak oraindik labezomorro batenak izateko. Auto barruan denak izerditan eta ni hotzak, arrebak botikatik ekarri ohi zizkidan Fisherman’s Friend karameluen pakete osoa batean xurgatu eta irentsi izan banu bezala, gorputza eukalipto zukuz betetzen ari zitzaidan, dena garbitzen, babesten ninduen muki eta gantz guztia kentzen, zer hotza. Zorionez jesarria nindoan eta bihurguneetan kulunka gozoak egiteko aukera izan nuen, mozkortuarena eginez.\nEtzanik baldin bazaude euliren bat ikusten ahal duzu sabaian edo fluoreszentearen gainean bista ona edukiz gero, zokoak garbi ez badaude armiarma txipiren bat agian. Armiarmak geldoak dira eta euliak arinak, sobera arinak. Betaurrekoak kendu zizkidaten gainera, ohean lasaiago egotearren. Leihoko loreetara inurriren bat azaldu ote den ikustea ez da erraza lepoa gogortua daukazula. Jesarrian ez daukazu horrelako arazorik. Hemengo leihoan ez dago lorerik, baina zeure eskuak ikus zenitzake, azkazalak kolorea galtzen, ubeltzen. Hiltzen ari zarela pentsa zenezake. Edaten ematera etortzen baldin bazaizkizu hobe duzu jesarrita ohea ez bustitzeko. Edo txizagura etortzen bazaizu ontzitxoren batera egiteko. Etzanean bazaude zundaren bat ipiniko dizute zakilean barrena aitari ipini zioten moduan giltzurruneko harriak kendu zizkiotenean. Egia esan, leiho hark ez zeukan lorerik, ez mardulik ez iharturik, haga batzuk baizik, burdinazkoak. Gotorleku bat ematen zuen Ospitale Militarrak, horrela zegokion noski. Atea zaintzeko soldaduak zeuzkaten eta ohekoak zaintzeko moja amorragarriak. Abisa iezaiozue neure amari, mesedez! eskatzen nien ahal nuen bezain argi. Alferrik zen ezer eskatzea haiei. Jesartzen laguntzeko, altxa nintzatela apur bat, ipiniko nuen neuk burukoa bizkarrean eta ederki egonen nintzen ezer zikindu gabetarik, nire brankia sistemak errazago hartuko zukeen arnasa. Ixo, ixo, ez indarrik galdu hitz egiten! esaten zidan batek. Mesedez, abisa... saiatzen nintzen ostera handik puska batera, eta haiek errepika berdina Ixo, ixo, ez egin hitzik, hobe duzu isilik! Hasi nintzen esplikatzen filobrankiek ez zidatela funtzionatzen eta arnasketa zuzena nuela erabiltzen, altxa nintzatela apur bat jesarri ahal izateko. Alferrik zen, momia haiek ez ziren erizainak, ez dakit zer ziren, sabai txokotik jausitako araknido motaren batekoak. Sarean harrapatua nindukaten behintzat. Medikuren bat behar nuen, hark konprenituko zuen nire arnasa hartzeko sistemak samurrago eginen zuela lan jesarri egiten banintzen. Han ez zen medikurik ageri, edo erdi lo nengoen aldiren batean azalduko zen nire tenperaturarik eza nire taupadarik eza nola zebilen ikustera. Labezomorroek nahi adina apaltzen ahal dute bihotzaren erritmoa. Ba ote zekiten. Gaueskolan izena eman nuelarik, aurreneko klasea baino lehen Blatellaren eta Blattodearen euskarazko izena ikasi nuen, Labezomorroa. Halako izen politik! Harro azaldu nintzen, haren jabe, euskara ikastera. Lasai, Xabier, berehala helduko gara! esan zidan Mini Cooper horiaren jabeak, horia zela uste dut, eta ni ez naiz Xabier, izatez Alfredo naiz, arrebarentzat Fredi. Ikasgelan ahoskatu nuen lehen esaldia Ni Labezomorro naiz izan zen, euskaraz bota nuen aurreneko esaldia, Ni Labezomorro naiz. Horrelako kontuetan pentsatzen ari nintzela han egiten zuen hotza burutik kentzeko, moja bat hurreratu zitzaidan eta Egin ezazu otoitz! erregutu zidan, Egin ezazu otoitz! Horixe izan zitekeen nire gaixotasunaren aurkako erremedio bakarra, DDTaren lurrin susmagarria heldu baitzen laster nire antenen usnamenera. Ezpainak mugitzen hasi nintzen. Mojak, berriro hurreratzen zitzaidanean, otoitzean ari nintzela ikusiko zuen. Orduan, begiak malkotan, Belauniko mesedez, belauniko...! eskatuko nuen, eta hori moja batek ez zidanez ukatuko, altxatzen lagunduko zidan belauniko jar nendin oheburuan zegoen gurutzearen aitzinean. Nengoen gisan etzanda ez nuen ikusten ahal, baina hanka bat emanen nukeen gurutze bat zegoela han, Ospitale Militarrean nengoen! Eta horrelako damua ikusita hunkiturik, mojak nire azken borondatea zelakoan lagundu eginen zidan belauniko jartzen, eta bizkarra tentetutakoan hantxe geratuko nintzen jesarririk Don Sebasen aurrean geratu nintzen patxada berean. Heldu zen moja, lehengoa edo besteren bat, ez dakit, belauniko jartzen laguntzeko eskatu baino Ireki atea! eskatu nion, Nire arreba ate joka ari da! eskatu ahal izan nuen arnasa inoiz baino larriago. Ireki zuten atea halako batean. Ez zen arreba.\nBadakit ez nauzula begi puntan ikusi nahi, badakit ez duzula nire mezua ulertu nahi, horrelakoak dira nire lanbidearen gaitzak, hari zor natzaio eta hemen nator zure ohe ondora, atean hainbat aldiz jo izan arren irekitzera jaiki ez zaren labezomorro ez bestea. Albiste Txarra nauzu. Txit albiste ona diat hik niri Labezomorro esatea, Gaznápiro baterako prestatua nengoan. Eskua luzatu zidan. Albiste Txarra, bai, inork bere gain hartzeko adorerik ez duen zama ekartzen duen horixe nauzu. Hi bai ergela, zer uste duk, zama erantsi ahal izanen duala hik gainean daukadanari? Alkohol kiratsa zerien gizonezko ahots haren hitzei. Atean sumatu nuen bezain arin itsutu nituen begiak, horregatik esan zuen hilik banengo ere jakin beharra neukala, berdin beteko zukeela nire zeregina, berdin etorriko zitzaidala egunkaria irakurtzera. Bizkitartean egunkaria zabaldu zuen, orriak pasatu zituen, jesarri egin zen ohean, neure belaunen parean. Horixe adierazi zidaten paperaren hotsak eta ohearen lastaira metalikoaren kurrinkak. Ez neukan eskura Fisherman’s Friend karamelurik emateko, eta eztul batzuk eginez leundu zuen eztarria. Irakurtzen hasi zen bere ahots-hari desafinatuak dardararaziz. Atzo, arratsaldeko zazpi eta erdiak aldera, igandea disfrutatzen ari ziren gizatasunezko hiritarren artera azaldu ziren, ustekabean, berrehunen bat lagun osatu zituzten zenbait talde, makilaz eta ganibet automatikoz armaturik, kutsu marxista-maoistako pankarta ugariren artean. Makilaz eta ganibet automatikoz entzun nuenean halako barregura eman zidan non uzker txipi batek egin zidan eskapo. Uste dut Albiste Txarra ez zela konturatu, edo konturatu baldin bazen, agian, barkatu egin zidan egoera kontuan harturik. Usnatu ere ez zuen eginen gainera, alkohol kiratsak gela osoa hartua zuen. Une hartan, Carquizano karrikan errutinazko lanean ari ziren kalekoz jantzitako hiru polizietarik bat ezagutu zuen asaldatuen buru zetorrenak. Inguratu egin zituzten hiru poliziak, eta zeramatzaten tresna mingarriekin jazartu zitzaizkien. Eztul egin zuen, lehen bezala, pasarte honetan. Zirkinik egiten ote nuen behatzeko zen, zalantzarik ez. Izararen azpian ezkutatu nahi nukeen nik uzker eta barre lasaitasunez egitearren, makilak eta ganibet automatikoak: gerrilari maoistak mendira bidean iraultza kriminala egiteko asmoz. Manifestariek zeramatzaten pankarten makilekin eraso zieten poliziei. Noski, ganibet automatikoak ez zirelako ganibet hegalariak! Jazartuek, egoera arriskutsu hartan, arauzko armak atera eta uzkurrarazteko tiro batzuk egin beste baliabiderik ez zuten izan, tiro batek, damurik, erasotzaile bat joz. Polizia Armatuaren indarrak iritsi ziren zalapartariak sakabanatzeko. Mesedez ganibetak entregatzeko eskatu gabe? Zauritua osasun zentrorik hurbilenera eraman zuten, non... Une honetan Albiste Txarrak ez zuen eztularen jukutria erabili pausaldia egiteko, besoa laurogeita hamar graduko angelu zehatzean ipinita eskumuturreko erlojuari behatu zion, ez niri. Berunezko medikua zirudien orduantxe nire taupadak kronometratzen. Zurruntasun militarra, eraikin ilun hari zegokionez, nire bizia kronometratzeko ere. Ederki, esan zuen ahapetik, eta jarraitu egin zuen. Zauritua osasun zentrorik hurbilenera eraman zuten, eta bizia salbatzeko eginahalak arren, ingresatu zenetik hiru ordu laurdenera hil zen. Hildakoaren zamarran ganibet automatiko bat aurkitu zuten. Eztul txipia egin zuen, Ados, labezomorro alaena? galdetzeko. Paper hotsa, egunkaria tolestatzen ari zen. Kurrinka egin zuen nire oheko lastairak, zutitu egin zen. Gobernadoreak ohar interesgarri bat argitaratu du, egoeraren azterketa politikoa eginez. Ez daukazue etorkizun gozorik. Besoa laurogeita hamar graduko angelu zehatzean ipinita eskumuturreko erlojuari behatu zion ostera, eta Ederki! esan zuen ostera ahapetik. Horra hiru ordu laurdenak beteak sartu nintzenetik. Bazoazke lasai, Albiste Txarra, ongi konplitu duzu nirekikoa. Eskerrik anitz. Ate soinua. DDTaren lurrin susmagarri hura nagusitu zitzaion berandu gabe alkoholaren kiratsari. Jesarririk banengo, DDTa oxigeno bihurtuko nukeen agian. Oraindik ez nintzen zeharoko labezomorroa, zalantzak neuzkan.\nEne...! Zer egiten duzu hor horrela, eskale bat ematen duzu! Neronek baneki... Hala ere, ezagun dut esperoan nagoela, ez dut dirurik eskatzen, ez dut malabarrik egiten, ez dut txirula jotzen, ez dut zakur ahuldu bat aldamenean. Esperoan egonik memoria luzatzen dut, espaloian dabilen jendearena, apurka hiltzen ari zitzaizkigun lekukoena, galde egiten duten gazteena, auzoko guztiena. Edo beha geratzen zaizkidan turista galduena. Zatoz etxera! erregutzen zidan amak, ez umetzat hartzen ninduelako, ez lotsa ematen ziolako semea labezomorro bihurtuak. Egunero solastatzen gara erosketak egitera jaisten denean. Ez du etsiko. Ez du esperantza galdu, semea altxa dadila behingoz dagoen jarrera zarpail horretarik, esperantza hori, eta ni hankak zabal, enborra eskuin aldera, burua okertua, nekatua, ezindua besoa luzatuz eskuin eskua ezker oinaren puntara eta ezker eskua eskuin oinaren puntara aritzeko. Kamaradak lagata gurasoenera azaltzen nintzen aldian behin, ez egun zehatzetan. Segurtasun neurriak. Zer da itxura hori, neguko trenka soinean eta kiroleko zapatilak? Zapatak baino erosoagoak zirelako janzten nituela. Eta hori entzundakoan, aitak Bai, oraingo gazteek eroso bizitzea maite dute! botatzen zuen zakar, Lanik ez egiteko makina asmatuko dute hauek! Gizona, mesedez...! ama beti seme-alaben alde, bere papera ongi betetzen. Aita ere bai noski, baina molde mandoan. Txinan lana galanki egiten dute horratio! Arreba eta bion belaunek elkar jotzen zuten mahaiaren azpitik, batera egiten genuen barre burua arrain zopa platerera makurturik. Gizonak izugarri disfrutatzen zuen topiko produktibistak errepikatuz. Uste duzu ez nekiela zertarako ziren erosoagoak? esan zidan atzo amak. Behin behar eta zu bestelako zapatekin! Ez diot ezer kontatu, ez daukat indarrik hitzak biriketarik ateratzeko. Alegia, brankietarik. Baldin eta hitzak biriketan eta brankietan metatzen badira. Badut unetxo bat natur zientzietako liburua ikuskatu ez dudala, ez nago ziur zertara joko duen hurrengo garapen faseak. Adelaren semea espaloian jesarria! zabaldu zen auzoan. Ama jaitsi zenerako eramana ninduten Mini Cooper hartan. Gidarian pentsatzen dut sarri. Eskerrik asko zerbitzuagatik esan ote zioten, edo atxilotu egin ote zuten Lasai, Xabier, berehala helduko gara! errepikatzen zidalako. Berak ez zekiela Ospitale Militarrera eramanarazi zuten gazte hura Xabier zen edo Periko zen argudiatu ahal izanen zuen. Inozoa. Galdeketaren maila zorrotzagoetan lehiaraziko zuten orduan: klandestinitatean ni Xabier nintzela jakinaraziko zioten behin, bitan, mila aldiz, makilarik eta ganibetik gabe hilduratzen zuten bitartean. Sentitzen dudala esan nahi nioke, barkamena eskatu nahi nioke. Dena dela, uste dut ez niola atzeko aulkia zikindu odolarekin eta gaitz erdi. Nik orduan Abisa iezaiozue neure amari, mesedez! eskatzen nien eta morroi haiek lasai egoteko erantzuten zidaten, abisatua zegoela. Ez beraiek. Atetik pasatzen utzi ziotenerako lekutua nindukaten Ospitale Militarretik. Neure puskak eman zizkioten: alkandora, galtzak, erlojua, betaurrekoak... eta kiroleko zapatilak, bai, kiroleko zapatiletan nintzen jauzi hartan, baina ez nuen laster egin ahal izan, masa guztien burdinazko ordezkaria banintz bezala geratu nintzen bakarrik, labezomorro, hondamendiaren azpian bizitzeko prest gimnasia saioan jesarririk geratu nintzen patxada berean. Alkandorak tiroaren errea zeukala zulotxoaren inguruan kontatu zidan amak, bertarik bertara egina zela. Hori da guztia, anderea!, kapitain medikuaren despedida. Eta ganibeta? Zer ganibet? Ganibet automatikoa, manifestari guztiek zeramatena ordena indarrei erasotzeko! Kapitainak laguntzaile bati egin zion dei. Lagun ezazu emakume hau ateraino!\nBildu ginen beraz jauzi bat antolatzeko aurreko astean eman zituzten heriotza zigorren aurka egitearren, sakelan ideia automatiko bana geneukala eta pankartatxoak eskuan fusilamendura kondenatu zituztenen argazkiekin eta zenbait esloganekin. Francok hiltzen nahi zuen hil, guk ez genuen bizi nahi besoa luzatuz eskuin eskua ezker oinaren puntara eta ezker eskua eskuin oinaren puntara aritzeko burua makur. Gaznápiro. Eta berak, hamar urte geroago, betaurrekoetarik aise ezagutuko ninduenak, Hara, hementxe daukagu Don Sebas, gimnasta garratza! entzun behar izan zuen Fisherman’s Friend karameluek leundutako eztarriak zeukan ozentasunean. Norvegiako neguan izoztua geratu zen, besoak zintzilik: labezomorro bat argi zabalean eta karrikaren erdian berari hizketan! Tximoso bat bera identifikatzen! Nik uste nuen Zer diziplina mota da hau? galdetuko zigula sakabanatzeko oihukatu aitzin. Ez zuen murtik atera ordea. Izoztua geratu zen, besoak zintzilik. Eskuak hilik ez, eskuak ez: eskuina jaso zuen palanka baten antzera Albiste Txarraren zurruntasun militar berdinean. Orduan ohartu nintzen palanka hark pistola bat zeukala muturrean, pistolaren muturrak aho beltz bat zeukala, aho beltza niregana zegoela noraturik egia esan ez baitzeukan besterik nora, bakarrik nengoen, mundutik deskonektatua Agirregomezkortarik gabe, orduan ohartu nintzen aho hartarik DDT dosi hilgarri bat jaurtiko zidala, oraindik ez nintzelako artropodorik garatuena. Sebastian Gaston, polizia sekreta, faxista zikina, zer zabiltza zu hemen? egin nuen galde isiltasun beldurgarrian zen karrikaren erdian. Gaznápiro! iraindu nuen ahotsak eman ahala, Gaznápiro! Gaznápiro! Gaznápiro! neure buruaren oihartzuna orroka. Eta barrea galanki egin niolarik, jesarri egin nintzen, akitua. Hementxe nago geroztik zeharoko labezomorroa izateko bidean, ondoko tabernakoek azpian daukate sukaldea eta kebidearen epeltasuna sentitzen dut bizkarrean horman barrena. Zakur gorotzetara datozen euliak ikusiz eta leku misteriotsuetarik azaldu eta leku misteriotsuetan barrena ezkutatzen diren inurrien lana beldurrak miretsiz, katabutetik aterata epaiketara ekarri izan banindute bezala, horrela, akusatuen aulkian jesarririk, epailearen zain, epailea ez baita azaldu, ez baita inoiz azalduko, berrogei urte daramat honelaxe. Ez da sobera luze labezomorroontzat, iraunen dut, iraunen dut arreba berriro bisitan azalduko ez balitz ere. Haserretu egin ginen orain hurrengoan, bakarrik etorri baitzen eta Agirregomezkorta ez dudala berriz ikusi nahi jakinarazteko profitatu nuen. Besoa bizkarrean ipintzen dit umea nintzenean zigarroak erretzera joaten ginen komunen atzealdeko lorategian ipini zidan gisan Zorionak! esaten dit, Nolako ekintza egin huen, nolako ekintza egiten jarraitzen duan esaten dit, pazientzia da gakoa dinamika iraultzaile bat sortzen hasteko. Horrelakoak beti orduaz arduratzen dela, ez besoa laurogeita hamar graduko angelu zehatzean ipinita, ez soldaduaren zehaztasun metalikoan, zeharrez baizik, ni ez mintzeko gisan, segapotoa tarteka atereaz eta mezuak jaso-bidaliz. Presa dauka Agirregomezkortak, bisita mordoa dauka egin behar du, zorionak hartzeko zain dago munduaren erdia, Albiste Ona jauna baitugu. Francok lotua eta ongi lotua utzi zuena askatzen ari omen da masen presiopean eta asanbladaren papera indartzen. Bere laguna pairatzen ez banuen bera ere ez nuela zertan pairatu eta ez zela gehiago azalduko informatu zidan arrebak. Eta baditu aste batzuk azkena etorri zela, egoskorra da. Atotxa futbol zelaiko tribunan nagoela pentsaturik kontsolatzen naiz, bakartasun hura dastatzen dudala, belarra hutsik, harmailak hutsik, burua hutsik, milaka milioi labezomorro zoko guztietan gorderik ordua noiz helduko. Hauxe da nire istorioa, etxetik halakoren bila irten gabetarik karrikan topatu eta hil egin ninduela nire gimnasia irakasle ohiak, Don Sebasek, arrebak inori ez esateko baina polizia sekreta zela argitu zidan Sebastian Gastonek. Hark tiro bat niri. Nik bizia izorratu hari. Gaznápiro! Alde hemendik! Gaznápiro! Agudo! oihukatu nion bere lankideen aurrean karrikaren erdian Palestinako labezomorroek bezain harro. Eta egunean baino egunean urrunago nengoenez gizon garratza izatetik, barre egiten nekatutakoan jesarri egin nintzen espaloian zangoak zabal, bizkarra izena oraindik Iraeta duen taberna honen ondoan bermatua, lasai, arrunt nekatua, ikusten nauzuen bezalaxe, ordena eta bake zibikoa hautsiz espaloiaren gainean parkatua zegoen Mini Cooperraren horiak zorabiatzen ninduela. Aizu, zurea al da auto hau? galdetu zion polizia batek tabernatik ezagutzen ez nuen irten berriko gizonezkoari. Ireki ezazu atea mutila erietxera eraman dezagun. Jesarririk izanez gero, ni konforme nengoen. Polizia tabernaren izenari beha geratu zen ezpainak higituz deletreatzen. Azalduko da, azalduko da berriz nire arreba egoskorra, neu naiz orain sekretu handi baten jabe. Ohartu da nire begiok omatidioz beteak daudela, nire inguru guztia ikusten ahal dudala burua geldirik daukadala, liluratuta geratzen zait bekoz beko. Bai, ziur naiz laster azalduko dela kilo bat Fisherman’s Friend karamelurekin. Dena beharko dut iraultza zientifiko hau bururaino eraman ahal izateko.


Watch ZeroZeroZero s1 e5 Sharia online free.\nStars: Andrea Riseborough, Dane DeHaan, Giuseppe De Domenico, Francesco Colella, Nika Perrone\nWhile Don Minu’s leadership is undermined by betrayals and power struggles, the Lynwoods face the dangers of crossing the Malian desert.::Anonymous B\n2020, Andrea Riseborough, Antonio Alveario, Armando Comonfort Santiago, Dane DeHaan, Diego Cataño, Francesco Colella, Giuseppe De Domenico, Janus Metz, Leonardo Fasoli, Max Hurwitz, Nika Perrone, Rhissa Ag Assarid, Sedina Balde, tv series\nmother-son-relationship Spain 2012 2019 friendship France China United States flashback death character-name-as-title based-on-novel 2017 2006 Australia 2009 revenge one-word-title female-frontal-nudity dog independent-film 2011 2015 f-rated Canada 2020 husband-wife-relationship Hong Kong two-word-title Italy female-protagonist nudity Japan United Kingdom violence murder Germany 2018 police sequel psychotronic-film blood new-york-city father-daughter-relationship 2013 female-nudity 2016 love bare-chested-male 2014 male-nudity tv series family-relationships India 2010 2008 father-son-relationship bare-breasts South Korea 2007


Chick Ihes - Ezarri Chick Ihes Free\nJokoak Chick Ihes\nHorrela nahi izanez gero Chick Ihes , mesedez, saiatu jokoak horietako bat:\npolita oilo batek ihes artega harategi crazed bat izan nahi duen amaitzeko ez zer egiten dute. Elkartu bere abentura txiki honetan agertzen diren zure bidean oztopo guztiak saihesten bere laguntzen du, power-ups guztiak duzula zure helburuak direla pixka bat errazagoa izango biltzeko. Korrika Batez ere, korrika eta korrika!


Igande goiza Getxoko Komiki Azokan — Eibar.ORG | Eibarko peoria\nHemen zaude: Hasiera / Blogak / e-gorblog / Igande goiza Getxoko Komiki Azokan\nAupa Iñaki! Ni ere han izan nintzen igande goizean, ze pena lehenago ez jakitea, horrela elkar ezagutuko genukeen...\nNi ere oso denbora gutxirekin joan nintzen, ordu pare bat besterik ez, eta postuak ikusi, erosketa batzuk egin eta erakusketak gainbegiratzeko denbora besterik ez nuen izan, ez hitzaldi ez sinadura ez ezer... Zu baino are gutxiago murgildu nintzen giroan, baina hala ere egia da, zuk diozun bezala, ez dela erraza zale pasibo baino gehiago izatea, inor ezagutzen ez baduzu edo taldean ez bazoaz behintzat.\nPrezioarenean ere arrazoi duzu, oso garesti daude komikiak. Eta egia da nik edizio on bat eskertzen dudala, baina tapa gogorra edo paper satinatuak ez dit ezer esaten, eta horiek dira prezioa gehien igotzen dutenak...\nBestalde, ni ere harritu ninduen La isla de Nunca Jamás ez egotea. Arraroa Astiberrik, Bilbokoa izanda, Getxorako ez ateratzea, gainera hala izango zela ulertua nuen...\nEta euskararen presentziari buruz, ez dut ezer gehitzeko zuk jada esandakoari, benetan penagarria!


#TabakaleraEtxean: Leire San Martin, Maider Oleaga, Maider Fernandez\nEgilea Erredakzioa|2020-05-07T09:55:40+02:007 maiatza, 2020|\nTabakalera – Kultura Garaikidearen Nazioarteko Zentroak zuzeneko mahai-ingurua eskainiko du maiatzaren 8an (ostirala) bere Vimeo katean. Maider Oleaga, Maider Fernandez eta Leire San Martin ariko dira hizketan 19:00etatik aurrera, eta filmen erreferenteak, zinema-genealogiak, proiektuak eta pasarte gustukoenak komentatuko dituzte. Saioa Lur Olaizolak gidatuko du, eta euskara hutsean izango da.\nDonostiako Kultura Garaikidearen Nazioarteko Zentroa bizi dugun osasun krisialdi egoerari aurre egiteko kultur eskaintza zabala luzatzen ari da, hala, #TabakaleraEtxean traolapean, prestatu dituzten ekimenak zuzenean streaming bidez jarraitzeko aukera ematen ari da. Horien artean, Noka Mentoring mahai-ingurua.\nApirilaren 17an ekin zioten Tabakalerako Vimeo katean emakumezko profesionalen topaketak eskaintzeari, eta Lur Olaizolak gidatutako “Hiru begirada. Hiru pasarte” saioan Irati Gorostidi, Lara Izagirre eta Elena Lopez Rierak parte hartu zuten. Maiatzaren 8an laugarren saioa egingo dute, eta Leire San Martin (Feministaldia, Kultura Feminista Jaialdiko koordinatzailea eta Tabakalerako hezkuntza arduraduna) zein Maider Oleaga eta Maider Fernandez zinegileak ariko dira hizketan.\nHiru hizlariek film bateko beraien pasarte gogokoenak ezagutaraziko dituzte 19:00etan, eta ikus-entzuleek beraiei galderak egiteko aukera izango dute zuzenean. Saioa euskaraz izango da.


Hizkuntzari buruzko bizipenak elkarrekin aztertzeko saioa ostiralean - Anoeta - Tolosaldeko ataria\nHizkuntzari buruzko bizipenak elkarrekin aztertzeko saioa ostiralean\nTolosaldeko Ataria 2019-01-09 16:22\nOstiralean, urtarrilak 11, 18:00etatik aurrera Anoetako udaletxean egingo da bilera, arnasguneen prebentziotik garapenerako urratsak aztertzeko.\nUdalerri Euskaldunen Mankomunitatea ekimen bateratua abiatzera doa Eusko Jaurlaritzarekin eta Nafarroako Gobernuarekin, udalerri euskaldunen garrantzia ikusarazteko. Azken urteotan, euskararen arnasguneak zaintzeko eta babesteko hainbat lan egin eta hainbat erabaki hartu da, baina areago joateko ordua iritsi eta prebentziotik garapenerako urratsak aztertzeko ordua iritsi da.\nAipatutako erakundeek hurrengo hilabeteotarako komunikazio ekimen zabala egitea aurreikusi dute, herritarrak arnasguneen garrantziaz sentsibilizatzeko eta kontzientziatzeko. Baina ekimen zabal hori egin aurretik, talde dinamikak egin nahi dituzte 8 herritan. Eta Anoeta izan da aukeratuetako bat, herri tipologia zehatz baten erakusle denez.\nBeraz, ekimen honetan laguntzeko, Anoetan bilera egingo dute, ostiralean, 18:00etatik 19:30era, udaletxeko pleno aretoan. Mezu elektroniko bat euskara@anoeta.eus helbidera bidaliz, bilerara azaltzeko asmoa agertzea eskertuko dute antolatzaileek.


Ikastetxeen alde ezkutua - GARA\nraquel terce�o Balmaseda\nIkastetxeen alde ezkutua\nUztailaren 7an ikasleek irakasleei egindako erasoen berri ematen zuen erreportaia irakurri nuen. Idazki horren arabera, EAEn 22 irakaslek jasan dituzte bere ikasleen erasoak.\nKopurua kezkagarria, baina are kezkagarriagoa izango litzateke benetan eremu honetan izan diren kasu guztiak kontuan hartuko bagenitu. Izan ere, ikastetxeetan hainbat kasu geratzen dira isilean, eraso horiek jasaten dituzten irakasleak, zentro horietako zuzendaritza batzordeek edo juntek euren aurka har ditzaketen erabakiak direla eta, ezer esateko beldur baitira. Horrelako arazo bat suertatuz gero, errua erasoak jasaten dituen irakasleari leporatzen diote: zenbatek ez ote du entzun, «zure jarrerak eragiten ditu eraso horiek... ez dakizu taldea behar bezala bideratzen... zer-nolako irudia izango dute gure herrian, auzoan, hirian... heldua zu zara eta haiek umeak, eta zeuk hartu behar duzu taldearen kontrola»...\nHorrelakoetan irakaslerik eskuzabalenak -ahulenak?- izaten dira koplaburuak, beroriek ikasle maltzur horien jazarpena jasotzeaz gain lankide, juntakide edo zuzendaritza taldeko partaideen hainbat jazarpen ere jasanik. Eta emaitza betikoa: irakasle horiek giro eskas horretan erabat bakarturik etengabeko bajak hartu beharra, bere arduradunen mehatxuak jasatea, tutoretza kentzea, kontratua ez berriztea edo zentroetatik kanporatzea.\nOrain Hezkuntza Saila arazo horiek bideratzeko protokolo bat eskuan datorkigu. Horrekin ez dut ukatzen aurrerantzean zerbait konpon litekeela, baina irakasleen aurkako jazarpena, mobing, bullying eta hainbat eratako inposaketen ondoan gertatu ohi da. Hori guztia kontuan harturik, susmoa dut Hezkuntza Sailaren protokoloa arazoari errotik eusteko tresna baino, ez ote den beste petatxu bat izango.


topic_facet:"Mekanizazioa (Heziketa Zikloa). Erdi maila" topic_facet:"Fabrikazio Mekanikoa (Lanbide Arloa)" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Industria-robotika (Modulua)" topic_facet:"Mantentze-lan elektromekanikoa (Heziketa Zikloa). Erdi maila" author_facet:"Urresti, Igor" genre_facet:"Curriculumeko baliabideak" genre_facet:"Interneteko baliabidea"\nProposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio Mekanikoa (Lanbide Arloa) Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Industria-robotika (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila Egilea: Urresti, Igor Generoa / Forma: Curriculumeko baliabideak Generoa / Forma: Interneteko baliabidea\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Wikiloc - ibilbideak Oielekuko mairubaratzak - Arditurri, País Vasco (España)- GPS track\n1.849 171 1496\nIbilbide honek gure herriko historiaurreko harrespil-multzo garrantzitsuenetako bat bisitatzeko parada eskaintzen digu. Oiartzunen, “Mairubaratza” izenez ezagunak diren monumentu megalitiko hauek, mendeetan zehar artaldeen joan-etorrien lekuko izan dira. “Mairu” hitza euskal mitologiarekin lotuta dago, izen honekin kristauak ez diren pertsonak izendatzen dira, bataiatu gabeak. Artzantza jarduerarik nagusiena izan zen garaietan, artaldeak Nafarroako mendietatik atera, Ezkurra ibaiak bustitzen dituen Doneztebe, Saldias, Ituren eta Zubieta herrietatik pasa eta Arantza herrian barrena, Oianlekuko parajeak igarotzen zituzten Hondarribia eta Donostiara heldu aurretik. Egun, oraindik, inguru hauetan zaldiak eta artalde gutxi batzuk ikus ditzakegu larrean bazkatzen.\nKausoro izenez ezagutzen den zabaldian hasi dugu ibilladia. Abian jarri eta berehala “Kauso I” eta “Kauso II” izenez ezagutzen diren mairubaratzak topatu ditugu. Gure ezkerrera izei-multzo bat eta errepidea utziz, Munanier tontorrerantz zuzentzen den bidezidorra hartu dugu. Altura hartzen dugun heinean, aldapa leundu egin da eta lehen izerdi tantak bekokitik irristatzen hasi direnerako gailurrean gara. Harri-multzo batean, Lezoko mendizaleek jarritako danbolin batek gutunontziaren funtzioa betetzen du eta hogei bat metro aurreraxeago erpin geodesikoa. Gure begien aitzinean lurra eta ura. Zirkuluan irekitzen den panoramikak, Aiako Harria, Jaizkibel, Larrun eta Artikutza gertu, Aralar, Aizkorri, Ernio eta Izarraitzeko mendilerroak, berriz, urrutiago eta Errobi ibaiaren bokaletik Matxitxakoraino itsasertzak marrazten duen lerroa erakusten digu.\nIkuspegi ederraz gozatu ostean, bidezidorra utzi eta iparralderantz maldan behera abiatu gara, bide seinalaturik gabe. Laster, berriz, errepidean gara, hau gurutzatu eta pista zabal bat hartu, ezkerrera batere nabarmentzen ez den mairubaratza bat utzi eta pagadian murgildu gara. Garai batean, inguru hauek pagadiz beterik zeuden, baina gizakiak eragindako eraldaketengatik, baso trinkoen ordez hainbat lekutan larre zabalak eta koniferen landaketak aurkitu ditugu. Lehenengo pagoan, GR-121ari (Gipuzkoako Bira) dagozkion bide-seinaleak ikusi ditugu eta tarte txiki batean izan ezik, abiapuntura iritsi arte ez ditugu galdu. Malda amaitzen denean, pistak Oianlekuko Hegoko mairubaratzak dauden muinoa inguratu eta atsedenlekura eraman gaitu. Iturri eder bat, egurrezko mahai batzuk eta batere zaindu gabe dagoen aterpe txiki bat pagadi bikain batean txertaturik. Atzean utzi eta pagaditik atera ondoren, Oianlekuko Iparraldeko mairubaratza ezagunetara heldu gara.\nOianlekuko parajeetan Eneolitoko Burdin Aroko bi harrespil-multzo daude. Iparraldean kokaturik dagoena zazpi harrespilez osaturik dago baina ezagunenak elkar ukitzen duten bi dira, lehenengoa 9,5 metroko diametroa duena eta bigarrena 6,80 metrokoa. Hauek, 1976. urtean J. Altunak eta P. Aresok induskatu zituzten, gainontzeko monumentuak induskatu gabe utzi zituztelarik. Ikerketa hauen ondorioz material ezberdina aurkitu zuten: lur-azalean, printzak, zeramika zati itxuragabeak, egur-ikatza, giza-hezurren zati kiskaliak eta igitai-alea; sakonean berriz brontzezko eraztun bat, giza-hezur kiskaliak, eta beste gai batzuk. Aurkikuntza guzti hauen arduraduna Aranzadi Zientzia Elkartea izan da.\nZientzialari hauek diotenez, hemen aurkitutako harrespil hauek giza-hezur zati kiskaliak lurperatzeko erabili ohi zituzten, ondorioz errausketa ez zen bertan egin. Halere bazitekeen lehenago ehorzketa egitea eta ondoren gorpuzkinen inguruan harrespila eraikitzea edo monumentua altxatu eta ondoren gorpuzkinak lurperatzea.\nMonumentu megalitiko interesgarri hauek bisitatu ondoren, aurrean dugun aldapatxoa igo eta Basate izenez ezaguna den inguruan ia nabarmentzen ez diren beste sei mairubaratz aurkitu ditugu. Hauek bisitatu eta berriz atsedenlekura itzuli gara, aterpearen eskuinetik ateratzen den xenda hartu eta GR-121aren seinaleekin berriz topo egin arte jarraitu. Adar gutxiko eta enbor luzeko pago gaztez beteriko pagadian zehar abiatu gara, pago-hostoak orbeldurik lurreratzen diren pista estaltzen dutelarik. Pagadia atzean utzi eta ler txurien (Pinus nigra) pinudian sartzean berdez margoturiko langa metaliko bat igaro dugu. Pinuditik atera eta berehala bidegurutzean, aurrera zuzen jarraitu dugu. Kausorora heldu aurretik eta bide-seinaleak jarraituz, zenbait errekasto zeharkatu, beste langa metaliko bat pasa eta abiapuntura iritsi gara.\nKaixo, zure lagunak ibilbide interesgarri hau topatu du Oielekuko mairubaratzak https://eu.wikiloc.com/ibilbide-senderismo/oielekuko-mairubaratzak-16641933 Ondo izan, Wikiloc - Munduko GPS ibilbide eta interesguneak


525.Tonitza. Fata - Goblen KRIF Timisoara\n> Kituri de goblen>Personaje>portrete personaje>525.Tonitza. Fata\nCULORI :30 DIMENSIUNI - ochiuri : 100 X 100\nCULORI :30 DIMENSIUNI - ochiuri :...


1. 1969-1990 euskara batua saiakera-artikuluak hitz 1974 0022\n4. 1969-1990 euskara batua saiakera-liburuak b. bakaikoa 0014\nGero, langileak gainbalio bat ematen du edo sortzen du, material batzuk transformatzen dituelarik.\n5. 1969-1990 euskara batua saiakera-artikuluak i. aizpuru 0054\nIldo beretik, gainbalio handia duten sustantzia batzuk, elikagai koloratzaile edo edulkorante naturalak adibidez, errazago eta merkeago lortzeko bideak ireki ditzakegu.\n6. 1969-1990 sailkatu gabeak egunkariak aao 1989 0002\n7. 1991> euskara batua administrazio-idazkiak koperatiben legea 1993 0212\n(...) onura berberen arabera arautuko da, lege honek kitapenaren ondorioz lortuko den gainbalioari emango dion erabilpenaren kaltetan gabe.\n8. 1991> euskara batua administrazio-idazkiak koperatiben legea 1993 0212\n2. Gainbalio hori koperatibak kapitala gaurkotzeko edo diru-gordailuak, derrigorrezkoak zein borondatezkoak, handitzeko erabiliko du, urtealdi batean edo gehiagotan eta egokitzat duen neurrian.\n9. 1991> euskara batua administrazio-idazkiak koperatiben legea 1993 0212\nBaina, koperatibak berdindu gabeko galerak baldin baditu, gainbalioa galera horiek berdintzeko erabili behar da lehenik, eta gainerako guztia lehenago aipatutako helburuekin.\n11. 1991> sailkatu gabeak astekari eta hamaboskariak npao 1994 0003


Jasone Mitxeltorena, Gabriel Vallin eta Leire Saitua. Auzolan proiektuko kideak. Elikadura burujabetza, herritarron burujabetza. Egilea(k) SAITUA IRIBAR, Leire; MITXELTORENA, Jasone; VALLIN, Gabriel. Berria, Euskal Editorea SM 2012 (1)\n...ten gaitu. Azukrea eta gainerako estimulanteak, aberekien toxikoak, koipea, elikagaien indarrik eza eta erantsitako g...


Palermo Football Club - Wikipedia, entziklopedia askea.\nPalermo Football Club Palermo hiriko futbol talde nagusia da, lehen mailan jokatzen ari dena.\n1900 (1987an birfundatua)\nedukiera: 36.349 lagun\nSerie A, 19.a (jeitsi da)\n3.1 Italian: 0\n1900 urtean Anglo Panormitan Athletic and Football Club sortu zen Palermon eta Siziliako talde zaharrena eta Italia hegoaldeko bigarrena da. 1907an Palermo Foot-Ball Club izena hartu zuen eta 1919an Unione Sportiva Palermo.\nUrrezko aroa 70. hamarkadan ezagutu zuen Italiako Kopako bi finaletara iritsi zenean, baina bietan galtzaile atera zen, 1974an Bolognaren aurka penaltietan eta 1979an Juventusen aurka luzapenean. 1987ko udan arazo ekonomiko larrien erruz taldea desagertu eta berria fundatu behar izan zen Unione Sportiva Città di Palermo izenarekin.\n2004an lehen mailara itzuli zen eta goiko postuetan sarritan ibili da, hiru aldiz bosgarren egin duelarik. 2016an ordea 16. postuan gelditu zen eta 2017an maila galdu du.\nItaliako futbol liga (0):\nbosgarrena 2006, 2007 eta 2010ean.\nBigarren maila (5): 1932, 1948, 1968, 2004, 2014\nItaliako futbol kopa (0):\nfinalista 1974, 1979 eta 2011an.\nMultimedia: Palermo FC\nAzken aldaketa 3 iraila 2020(e)an, 14:24(e)tan\nOrriaren azken aldaketa: 3 iraila 2020, 14:24.


Colombier (Dordoina) - Wikipedia, entziklopedia askea.\n44°46′57″N 0°31′06″E / 44.7825°N 0.5183°E / 44.7825; 0.518344°46′57″N 0°31′06″E / 44.7825°N 0.5183°E / 44.7825; 0.5183\nBergerac, Saint-Nexans, Conne-de-Labarde, Bouniagues, Ribagnac eta Monbazillac\n125 (%47) 132 (%49.6)\nColombier (frantsesez eta ofizialki: Colombier) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 244 biztanle zituen.\n2007an Colombier udalerrian erroldatutako biztanleak 236 ziren. Familiak 96 ziren, horien artean 24 pertsona bakarrekoak ziren (12 bakarrik bizi ziren gizonak eta 12 bakarrik bizi ziren emakumeak), 32 seme-alabarik gabeko familiak ziren, 36 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 123 etxebizitza zeuden, 98 familiaren etxebizitza nagusia ziren, 10 bigarren erresidentzia ziren eta 15 hutsik zeuden. 116 etxeak ziren eta 7 apartamentuak ziren. 98 etxebizitza nagusietatik 73 bere jabearen bizilekua ziren, 19 alokairuan okupaturik zeuden eta 6 doan lagata zeuden; 3 etxek bi gela zituzten, 9 etxek hiru zituzten, 26 etxek lau zituzten eta 60 etxek bost zituzten. 88 etxek euren parking plaza propioa zuten azpian. 44 etxetan ibilgailu bat zegoen eta 50 etxetan bat baino gehiago zituzten.\n2007an lan egiteko adina zuten pertsonak 155 ziren, horien artean 123 aktiboak ziren eta 32 inaktiboak ziren. 123 pertsona aktiboetatik 120 lanean zeuden (61 gizon eta 59 emakume) eta 3 langabezian zeuden (1 gizon eta 2 emakume). 32 pertsona inaktiboetatik 16 erretiraturik zeuden, 10 ikasten zeuden eta 6 "bestelako inaktibo" gisa sailkaturik zeuden.\n2009an Colombier udalerrian 101 unitate fiskal zeuden, 245,5 pertsonek osaturik. Pertsona bakoitzeko diru-sarrera fiskalaren mediana urteko 19.630 euro zen.\n2007an zeuden 8 komertzioetatik, 3 eraikuntza enpresak ziren, 1 ibilgailuen saltze eta konpontze enpresa zen, 1 garraio enpresa zen, 1 higiezinen enpresa zen, 1 zerbitzu enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Colombier udalerrian 15 nekazaritza-ustiategi zeuden, 456 hektarea erabiltzen.\nBouniagues (1,5 km)\nRibagnac (2,4 km)\nSaint-Cernin-de-Labarde (3,6 km)\nSaint-Nexans (3,7 km)\nSaint-Perdoux (3,8 km)\nMultimedia: Colombier (Dordogne)\nBNF: 15251776n (data)


Nafarroan Eoliko- eta eguzki- poligonoen aurkako manifestua – moratoria behar dugu!!\nLitekeena da berotzeak 2030 eta 2035 artean 1,5 gradu zentigradu gehitzea munduak berotegi-efektuko gasen emisioen egungo erritmoa jarraitzen badu. Horrek esan nahi du , hamarkada baten bueltan, Parisko Akordioaren helburua (hau da, 2100. urtean 1,5aren azpitik geratzea ) ezerezean gera daitekeela\nHori saihesteko, aurrekaririk gabeko trantsizioa behar da energia-sisteman, garraioan, industrian, nekazaritzan, gure eguneroko bizitzan 1,5eko helburua bete nahi bada. 2030ean karbono dioxidoaren (CO2) emisioak – berotegi – efektuko gas nagusia – % 55 murriztu behar lirateke, 1990eko mailarekin alderatuta. 2050ean, isurketa horiek – erregai fosiletatik datoz gehienak – desagertuta egon beharko dute, baita lehenago ere, 2040rako.\nEgungo hazkunde-ereduarekin, baliabideen harrapari eta emisio eta ingurumen-inpaktu global oso larriak sortzen dituenarekin, klima-aldaketari aurre egiteko itzulerarik gabeko puntu batera hurbiltzen ari gara. Egoera oso larria da: ekosistemei kalte kritikoa egiteaz gain, gizarteen egungo egitura bera ere kaltetuta geratuko litzateke.\nAzken aldian, eta klima-krisiaren aurrean, energia berriztagarrien hedapen zabalean oinarritutako trantsizio ekologiko eta energetikoaren beharraz hitz egiten ari gara. Horrela, Estatu espainiarrean instalazio berriztagarrien proiektuen garapen masiboa eta eskala handikoa gertatzen ari da, eta Nafarroa ez da salbuespena.\nGaur egun, berriztagarrien bidez energia elektrikoa sortzeko proiektu berri eta ugari tramitatzen ari dira gure erkidegoan: Lesakako, Lizarrako (Urbasa-Andia), Lizoain-Arriasgoitiko, Esteribarko, Olaibarreko, Ezkabarteko, Eguesko Haraneko, Anotzibarko, Erdialdeko Eremuko (Valdorba, Ujue, Murillo el Fruto, Tafalla, Artajonako) parke eolikoak eta eguzki-poligonoak Erreniaga, Erriberrin,… Ahaztu gabe Erribera osoan han-hemenka egin nahi dutenak.\nProiektu horiek egiteak ekosistemetan eragin larriak izango ditu. Eta, hala ere, nekez geldiaraziko dituzte adierazitako arazo klimatikoak. Hori horrela da energia berriztagarrien mugak direla medio:\nAldizkakoak dira eta ez daude kontzentratuta; beraz, azpiegitura askoz gehiago instalatu behar dira behar den energia-ekoizpena lortzeko.\nOro har elektrizitatea ekoizten dute, baina gaur egun Nafarroan kontsumitutako energiaren % 20 baino ez da kontsumo elektrikoa. Horrek esan nahi du ekonomia goitik-behera berregituratu behar dela, eta hori ez dira planifikatzen ari.\nEta, gainera, berriztagarriek lehengaiak erauztearen mendekoak izaten jarraitzen dute; horietako asko urriak dira, eta energia asko eta ingurumen-inpaktu handia behar dute horiek lortzeko.\nEta CO2 igorle garbiak dira bizitzako lehen urteetan (2,5 urte parke eolikoen kasuan, eta 5 urte fotovoltaikoen kasuan). Urte horiek dira, hain zuzen ere, urte kritikoak inflexio-puntu jakin batzuk gaindi ez daitezen.\nBerriztagarrien abantaila handienetako bat modulartasuna da, eskala txikiko instalazioak efizientzia-maila onarekin garatzea ahalbidetzen baitu. Horregatik, eredu erraldoi eta zentralizatuaren aurrean, bestelako eredua proposatzen dugu, sortze-puntuak kontsumora hurbilduko dituena eta garraio-galerak nabarmen murriztuko dituena, tokiko baliabideak aprobetxatuz.\nUne erabakigarri baten aurrean gaude, datozen hilabeteetan Nafarroan eskala handiko berriztagarrien proiektu ugari baitatoz. Testuinguru horretan, gure ustez, beharrezkoa da eztabaida sozial zabala abiaraztea inplikatutako estamentu guztien eta herritarren artean; eta erabakitzea ea gizarte gisa jabetzen garen larrialdi klimatikoaz; ea prest gauden eta prest gauden ingurumen- eta gizarte-balioak interes ekonomikoen gainetik jartzeko; ea ahalegina egingo dugun gure gizartearen behar energetikoak eta materialak murrizteko; ea prest gauden gure kontsumo- eta bizimodu-ohiturak aldatzeko; ea Nafarroa, hausnarketatik, lasaitasunetik eta plangintza demokratikotik abiatuta, trantsizio energetikoaren eredu bat izan daitekeen, edo estatistiketan energia berriztagarriaren ekoizle soil gisa baino ez den agertuko; ea jabetzen garen berriztagarriek ere mugak dituztela , edo teknologia hutsa arazo guztien konponbidea dela pentsatzen jarraitzen dugun; ea herritar gisa gure energia sortzeko prozesuan parte hartu nahi dugun, udal eta herri mailako boterea indartuz, kontsumitzaileak babestuz.\nEgoera larri horren aurrean, ondoko bi eskaera egiten ditugu:\n1/ Nafarroako Gobernuari eta Parlamentuari eskatzen diegu arautu eta planifika dezatela, gure erkidegoko garapen berriztagarria behar bezala arautuz. Ez dezagun utzi asmo azkarrek eta interes ekonomikoek bidea markatzen. Ez dezagun onartu trantsizio energetikoaren izenean akats berberak errepikatzea, espekulazio- eta irabazi-ereduekin. Gure komunitateak behar duen trantsizio ekologiko eta energetikoak bere paisaiaren, biodibertsitatearen, kulturaren, nekazaritzaren eta herritarren premiak kontuan hartu behar ditu.\n2/ Bitartean, erakunde sinatzaileok eskatzen dugu berehala eten daitezela gaur egun tramitatzen ari diren instalazio eolikoen, fotovoltaikoen eta lotutako azpiegituren administrazio-prozedura guztiak. Moratoria horren helburua da kudeaketa-arau gehigarriak egitea ingurunearen babesaren arloan, produkzio-instalazioen garapena eraginkorra eta bateragarria izan dadin ingurunearekin, biodibertsitatearen eta gizarte-komunitateen babesarekin.\nEHNE, ECOLOGISTAS EN ACCION, LURRA NAFARROA, SUSTRAI ERAKUNTZA FUNDAZIOA, EKOLOGISTAK MARTXAN IRUÑEA, EXTINTION REBELLION PAMPLONA/IRUÑEA\nEuskal Herria, euskaraz, renovables\neólica, renovables, solar


Kostu finkoak eta kostu aldakorrak – Gizapedia\nKostu finkoak ekoizpena aldatuta ere konstante mantentzen diren kostuak dira. Kostu aldakorrak, berriz, ekoizpenaren arabera aldatzen direnak dira, ekoizpenarekin batera handitzen direnak. Adibidez, liburuak egiten dituen enpresa batek alokatutako pabilioi batean egiten badu lana, alokairua kostu finkoa da, ekoizpena edozein izanda ere, berdina ordaindu beharko baitu; enpresa horrek liburuak egiteko erosi behar duen papera, berriz, egiten den liburu-kopuruaren araberakoa da, eta kostu aldakorra da beraz.\nEkoizpenaren kostu osoa kostu finkoak eta aldakorrak gehituz kalkulatzen da.\nKostu marjinala produktu edo zerbitzu baten unitate gehigarri bat eskuratzeak dakarren kostu gehigarria da. Kontzeptu garrantzitsua mikroekonomian, kostu finkoarekin, aldakorrarekin eta batez besteko kostuarekin batera hain zuzen, ekoizpen…\nEnpresako kontabilitatean, kontribuzio-marjina edo estaldura-marjina salmentak ken kostu aldakorrak eginez kalkulatzen da. Enpresaren mozkinak kalkulatzen ditu, kostu finkoak kontuan hartu gabe. Produktu bakar baterako, honela kalkulatzen da unitateko kontribuzio-marjina,…


Irristaka taldeka hirugarren sailkatu da - Tolosaldea - Tolosaldeko ataria\nIrristaka taldeka hirugarren sailkatu da\nAsier Imaz 2014-11-27 10:45\nPasa den larunbatean ospatu zen irristakako denboraldiari amaiera emanez, Euskal Master ligako jardunaldia, eta taldekako 4. Indoor Gasteiz hiria saria.\nTxapelketa hauek Gasteizko San Andres kiroldegian jokatu ziren.\nTolosako Irristaka taldea bertan izan zen eta hainbat kategoriatan parte hartu zuen. Taldekako Indoor Gasteiz hiria sarian, bi talde ezberdinekin parte hartu zuen. Batean denak mutilak izan ziren: Aranburu, Azurmendi, Imaz eta Perea eta bestea mixtoa, Artola, Atxega, Nazabal eta Vieitesek osatua.\nHonela geratu zen talde tolosarra kategoria ezberdinetako sailkapenetan: Master 40 gizonezkoen sailkapen orokorrean, Unai Perea izan zen bigarren sailkatua, Joxe Nazabal laugarrena eta Beñat Azurmendi bosgarrena. Emakumezkoen sailean aldiz, Mirari Artola hirugarren postuan gelditu zen.\nMaster 30 gizonezkoetan Igor Aranburu 4. sailkatua izan zen, eta emakumezkoetan, postu berean geratu zen Xela Vieites.\nTaldekako sailkapen orokorrean 3. gelditu zen Tolosako Irristaka. Taldetik adierazi dutenez, «ohorea izan da estatu mailan dagoen talde eta patinatzaile onentsuenekin pista partekatu eta beraiekin parte hartu ahal izatea». Tartean, munduko txapeldun gelditu berri den Patxi Peula gasteiztarraren aurka ere lehiatu ziren. Orokorrean oso balorazio baikorra egin zuen taldeak.


Savater: "Langabeak nahi luke zezenak bezala bizi" • ZUZEU\nZezenketa kontuekin gatoz gaurkoan ere ZUZEUra, eta merezi duelakoan gaude, Fernando Savater pentsalariak esan dituenak entzunda:\n«Langabe askok nahiko luke zezen suharraren moduan bizi, bizitzako azken 15 minutuak baino ez baititu txarrak».\nHorra donostiar filosofoaren azken perlak; edo zehatzago: “Herrialdek honetan diren sei milioi langabeei zezen suharrak daraman bizitza eskainiko balitzaie, hau da, munduko inguru ederrenetakoan bizi, maitasunezko tratua izan, erosotasunez betea, plazara bakarren bat baino heltzen ez den espezie batekoa izan, eta, guzti honen ordainetan, gero bizitzako azken hamabost minutu txar izan, guk geure bizitzan igaroko ditugunak baino gutxiago seguruenera; jende andanak onartuko luke zezen suharrak duen aukera“.\nAtentzioa eman digu Savaterrek, zezenaren bukaerari erreparatuta, uneoro “akatu” hitza ekiditzea, “txar” erabiliz. Eta ez dugu ulertu zertara datorren langabeak ahotan hartzea. Dena hain polita izanda, ez luke berak ere zezen suharraren bukaera gurago, zahardadez hiltzea baino?\n«Toros, SI o NO»\nSavaterrek Servimedia TV telebistan esan zituen berbok, “Zezenketak, bai ala ez?” gai hartuta Óscar Horta irakaslearekin izandako eztabaidan.\n2010ean “Tauroética” izeneko saikera argitaratu zuen Savaterrek zezenketetara joateko eskubidea defendatu zuen eta hauek debekatzearen kontra agertu zen, kontrakoen iritziak ere ulertzen zituela esan arren. Bere esanetan, “zezenketak ikuskizun berezia da, ez edonorentzako modukoak”.\n“Zezen suharra gizakiak sortua da, eta zezenketan parte hartzea da dagokiona”.\n2013an Prospect aldizkari britainiarrak munduko 50 pentsalari itzaltsuenen artean sartu zuen Savaterren aburuz, “ezin da pentsatu animaliak mozorratutako gizakiak direnik, eta beraz, gizakien eskubide berdinak dituztenik”.\n“Animaliaren desagerpena da berau babesteko modurik onena”, dio ironikoki irakasleak, zezenketak desagertuz gero azkena Osbornekoa izango litzatekeela esanda. “Aberetu ditugun animalia guztiak desagertzen direnean, ikurrak baino ez zaizkigu geldituko: Oilarra Frantzian, zezena Espainian eta Bambi, batez ere Bambi ugari”.\n* “Bai, zezenketetan presente dago heriotza, baina aliatu bezala, bizitzaren konplize legez: heriotzaren bitartez berresten da bizitza”, dio filosofoak “Tauroética” saiakeran.\n"Tauroética", Debekua, eztabaida, Fernando Savater, langabeak, Zezenketak\n3 pentsamendu “Savater: “Langabeak nahi luke zezenak bezala bizi””-ri buruz\nNi 2015-08-17 13:04\nBaino zezenari ez zaio aukeratzeko eskubidea eman.\nNi zezenketak ez, baino “gizakiketak” ikustera pozik joango nintzen. Ematen du horrelako txorradak esaten dituzten askok zezenengatik aldatuko zirela. Ederra izango zen guzti hauen “15 minutu txar” horiek ikustea.\nMikel 2015-08-19 14:49\nTira, “pentsalari itzaltsuak” behintzat zezenak plazan sufritzen duela onartu du. Normalean torturazale hauek hori ere ukatu egiten dute. Nik ere gustura emango nioke “pentsalariari” zezenaren lekua hartzeko aukera bere bizitza gogorraren lekuan.\nHiltzenHil 2015-08-19 21:41\nKorridek ez dute ezta 15 minutu irauten, gehiago sufritzen dute urdeek zintzilikatu eta eztarria ebakitzen dietenean. Zezenena hilketa-erritu bat da, zerria akatu behar dutenean egin ohi diren ospakizunen sustrai berekoa. Horiek dira gure usadio eta ohitura zaharrak, baserri girotik datozkigunak, eta zezenketa ez da espainiar frankista kasposoen monopolioa, euskal kulturaren parte da ere. Onar ezazue: hiritar urbanita kosmopolita batzuk zarete, kultura eta tradizioa mezprezatzen duzue modernitatearen izenean, eta ezkerraren mantrei men eginez anti-taurinoak zarete. Bihar aizkolaritzaren aurka jartzeko esaten badizuete piñuen eskubideak direla-eta, jarriko zarete, ez baidezue gehiagorako balio.


Hondarribiko EH Bilduk alardearen inguruan plenora eramango duen mozioa | Angula Berria\nHasiera » Hondarribiko EH Bilduk alardearen inguruan plenora eramango duen mozioa\nPasa den irailaren zortzian talde antolatu batek egindako zarata erasoaren gaitzespena.\nZIOA edo/eta AURREKARIAK\nPasa berri den irailaren 8an gure Kale Nagusian, eraso bortitz bat eman zen. Jaizkibel konpainia desfilatzerakoan, lagun talde batek honen jarduera eragotzi nahi izan zuen txiflo eta sirena hotsen bitartez. Edonork uler dezake Alardeko konpainia baten ezinbesteko ezaugarria musika jotzea dela eta musika hori gabe ezin duela desfilatu .\nArestian aipatutako talde horrek, bere arbuio adieraztetik, Jaizkibel Konpainiaren desfilea eragoztera pasa da aurten, konpania honetako kide askoren negarra eta sumindura piztuz.\nEdozein mediku onartuko luke zarata eraso físiko bat dela, edozein militar zarata erasoaren parte dela dakien bezala. Uste dugu oldarraldi honekin talde honek bizikidetzarako behar den gutxiengo errespetoa askogatik apurtu duela.\nUdaldalbatza honi eskatzen diogu zarata eraso hau gaitzestea eta bere eskura dagoen guztia egitea berriro errepika ez dadin.


Jose Inazio Imaz: “Bideojokoen gaineko begirada erreflexibo eta kritiko bat landu behar da” - Gazteberri.eus\nJose Inazio Imaz: “Bideojokoen gaineko begirada erreflexibo eta kritiko bat landu behar da”\nPublished14 otsaila, 2011\nSoziologian doktore eta UPV/EHUko Filosofia eta Hezkuntza Zientzietako irakaslea den Jose Inazio Imazek bideojoko eta hezkuntzaren arteko harremana aztertzen duen ‘Pantailaren eragina hezkuntzan: bideojokoen kasua’ izeneko liburua argitaratu berri du Mikel Miralles, Aitor Urigüen, Daniel Artamendi eta Garbiñe Bereziartu taldekide izan dituelarik. Egileek diotenaren arabera, bideojokoak lagungarri izan daitezke gaur egun bizi dugun gizarte honetako gaitasunak lantzeko, hots, alfabetizazio digitala lortzeko.\nZuek egindako ikerketaren arabera, bideojokoek funtzio hezitzaile bat ere izan dezakete. Zertan oinarrituko litzateke funtzio hau?\nBideojokoen funtzio hezitzaile horrek bi zutabe izango lituzke. Alde batetik, ‘pantailak ikusten ikasi’ delakoa aipatzen dugu. Gure ustez, pantailaren aurrean begirada hezitzaile eta kritikoa izan behar da. Ildo honetan, gure ikerketan ‘Grand Theft Auto’ eta ‘Bully’ bideojokoak erabili ditugu. Joko hauen bidez atzean zer dagoen aztertu nahi izan dugu, hots zein pertsona mota eta gizarte eredu islatzen dituzten, zein balioetan oinarritzen diren… Bestalde, bigarren ildo bat dugu, ‘pantailekin ikasi’ deitu duguna. Gaur egun, pantailak ere ikasteko erabil daitezke. Ildo hau lantzeko bi joko ‘serio’ erabili ditugu: Nazio Batuek migrazio mugimenduen inguruan prestatutako ‘Against the Odds’ eta janari zaborra kritikatzen duen ‘McDonalds’ jokoa. Joko hauekin, gauza onak ere ikas daitezkeela frogatzen da.\nAipatu duzun funtzio hezitzaile horretarako edozein bideojokok balio al du? Izaera hezitzaileak ez al du dibertigarritasuna murrizten?\nEspreski hezitzeko jokoek sarritan ez dute arrakasta handirik izaten jokalaria berehala konturatzen delako hor nolabaiteko ‘tranpa’ dagoela eta jokoa ez dela hain dibertigarria. Dena den ezin da honen inguruan orokortu, izaera hezitzaile duten hainbat joko ere oso dibertigarriak direlako. Hala ere, kontutan hartu behar da hainbat kasutan jokalariak soilik jokatu nahi duela, eta ez jolastu eta ikasi. Javier Echeverriak aipatzen duen bezala, jolasten garenean ere ikasten ari gara. Hiru entornoen teoria jarraituz, lehen naturan mugitzen ginen, ondoren hirian, eta orain, berriz, mundu birtuala ere hor dugu. Aipatu hiru ingurune horietan jolasten ikas daiteke. Gaur egun profesional asko, hala nola, medikuak edota hegazkinetako pilotuak, pantailetan trebatzen dira artroskopiak egiteko edota hegaldien simulazioetan hurrenez hurren.\nTelebistak ere izaera hezitzailea omen du baina industria bilakatu den heinean hau ia guztiz desagertu dela esan daiteke. Gauza bera gerta liteke bideojokoekin?\nIkerketan arrisku hau aipatzen dugu. Gaur egun, bidejokoak, gizarteko beste hainbat gauza bezala, industriaren esku daude eta ez dago behar bezalako parte hartze publikoa. Kultur ekoizpen guztietan bezala, bideojokoak ere industriaren esku soilik geratzen badira izaera hezitzaile hori desagertu egingo da, azken finean horrek enpresei ez baitie etekin ekonomikorik ematen.\nkerketa bat egiten denean ikertzailearen helburu nagusia aurrez landutako teoria bat frogatzea izaten ohi da. Zentzu horretan sorpresa handirik izan al duzue lortutako emaitzetan?\nEmaitzek nolabait aldez aurretik pentsatzen genuena berretsi dute. Dena den, hainbat datu esanguratsu ere lortu ditugu. Horrela, inkestatutako gazteen %10 inguruk astebukaeretan lau ordu baino gehiagoz jolasten direla onartu du eta hor gehiegizko erabilerarako arrisku bat aurreikus daiteke. Era berean, guk inkestatu ditugun gazteak munduko beste edozein gazte jokatzen duen joko berdinetara jolasten dela ikusi dugu. Gehien jolasten diren jokoak kirol simulatzaileak dira (‘Pro Evolution Soccer’ izan da gustokoen duten jokoa), ‘Grand Theft Auto’, ‘Sims’… Zerrenda hau mundu guztian errepikatzen da eta horrek homogeneizazio kulturalaren arriskua ere badu.\nNon dago gehiegizko erabilpenaren muga, hots, zenbat da asko jolastea?\nMugak zentzuzkoak izan daitezke, hots, sen ona jarraituz ezarritakoak. Garrantzitsuena oreka bat mantzentzea da, baina dena delakoa, errua ez da bideojokoarena. Mugez gain, gurasoen parte hartzea ere garrantzitsua da, jokoak erosteko garaian, jolasteko garaian, begirada kritiko hori irakasterakoan… Guk errepidea gurutzatzen irakastearekin konparatzen dugu; hasieran eskutik eramaten ditugu haurrak baina egunen batean aske igarotzen uzten ditugu.\nBideojokoekin jolasteak eraginik al du ondoren eskolan lortzen diren emaitzetan?\nKontutan hartzen badugu %80a bideojokoekin aritzen dela zentzugabekeria litzateke horrek eskola emaitzetan eragina duela esatea. Dena den, badira asko jokatzen dutenen eta zentzuzko erabilpena egiten dutenen artean aldeak, azken finean, jolasten den bitartean ikasketei denbora kentzen zaiolako. Garrantzitsua da bereiztea zenbat jokatzen den, zertan jokatzen den eta noiz jokatzen den. Beste hainbat gauzetan bezala ezin da orokortu eta bideojokoak, berez, ez dira txarrak, azkenean aldea hauetaz egiten den erabilpenean baitago.\nBideojokoek gaur egun gazteek harremanak izateko moduak eraldatu al dituzte?\nBideojokoek bakarrik ez, baina teknologia berriek bai eragina izan dute gazteek harremanetan jartzeko dituzten ohituretan, batez ere gizarte sareek. Hori bai, ezinezkoa da aldaketa hau hobera ala txarrera izan den zehaztea. Bideojokoen kasuan fenomeno sozial baten aurrean ere gaudela esan daiteke, azken finean, sarritan beste jokalari batekin edo aurka jokatzen delako, bai fisikoki edota online moduan. Gainera, gazteek hurrengo egunean izandako partidaren inguruan edota jokoaren trukuen inguruan ere hitzegiten dute. Hala ere, gure ikerketarekin frogatu ahal izan dugun bezala, bideojokoetan aritzen dena ez da, lehen uste zen bezala, gazte bakarti edo ‘friki’ bat. Emaitzen arabera ia gazte gehienak bideojokoekin aritzen dira, eta hamaika urteko gazteen artean, adibidez, guztiak. Urteak joan ahala ohitura hauek baztertu egiten dira, agian, bestelako aisialdi eskaintzak daudelako edo.\nBideojokoak batez ere mutilen kontua al dira?\nEz, ikerketan ikusi ahal dugun bezala neskak zein mutilak jolasten dira. Egia da, oraindik ere jolasten diren jokoetan genero bereiztasun bat dagoela, hau da, mutilek joko mota zehatz batzuetara jolasten dute eta neskak beste batera. Gero egia da gehiegizko erabilpena egiten dutenen artean ia guztiak mutilak direla.\nTags: bideojokoakgazteakhezkuntzaikerketaJose Inazio ImazNerabeakUPV/EHU\nPrevious Tokirik gabe geratzen ari gara\nNext Maite zaitut. Oparirik bai?


Gaur ezustekoa izango duzu - - Zarauzkohitza.eus\nGaur ezustekoa izango duzu\nArantxa Aldalur 2019-07-15 17:00\n"Gaur ezustekoa izango duzu" dio horoskopoak. Eta egunari lupaz jarraiki zatzaizkio ezustekoaren bila. Bat baino gehiago dira, noski, egunero bezala. Baina gaur, horoskopoak hala aginduta, bilaketa lana egin duzu, egunero ez bezala.\nEneagramaren zenbakiak dio aitzindaria zarela onean; manipulatzailea, ordea, txarrean.\nBizitza osoan aitzindari rola azaldu duzu kanpo aldera eta manipulatzailearena, berriz, barruan oso ondo gorde. Halere, zure etsaiek justu alderantzizko ikuspegia izan dute eta lagunek, aldiz, primeran ezagutzen dituzte bi alderdiak.\nTira, gaur pixka bat gehiago ezagutu duzu zure burua eta besteena ezagutzeko ateak zabaldu dizkizu zenbaki horrek.\nTiradako kartek diote une honetan gauzak esaten baino hobeto esaten ikasten ari zarela; bestalde, zeure baitatik besteen kargak eramateko joera izanik, arindu beharra daukazula; zeureari heltzeko eta besteei eurena dena uzteko.\nArazoak dituzunean isiltasuna bilatu behar duzula han aurkituko duzulako benetako konponbidea eta, zaudenean zaudela, zure barruko lorea edertzen joango dela.\nKanpotik datorkizu barrura begiratzeko seinalea.\nHoroskopoak, eneagramak, kartek, terapiek,…, zeure buruaren jabe izateko zeure burua ezagutu behar duzula diote eta hori zure baitan baino ez dago.


kritiken hemeroteka » Mendi-giroak paradigma\n« Gerraren kontaketa gazi-gozoa | Bizitzaren metafora »\nMendi-giroak paradigma Peru Iparragirre / Berria, 2018-02-04\nErresuma ta Fedea (Elkar, 2006-2013) nobela historikoen trilogia amaitu ostean XXI. mendean kokatu ditu Aingeru Epaltzak (Iruñea, 1960) Mendi-joak (Elkar, 2017) ipuin bildumakoak. Bilduma osatzen duten hamar narrazioak desberdinak dira luzera, kontakizun eta kontamoldeari dagokionez baina garaiaz gain badute guztiek beste zerbait amankomunean: mendia dute aitzakia eta gertaleku. Baina liburuari hasiera ematen dion Aleksei Bolotov errusiar alpinistaren aipuak dioen bezala, “mendiak berak bakarrik ez du ezer esaten. Harri eta izotz besterik ez da. Bizia gizakiak ematen dio, gora igo eta hangoa kontatzen duen momentuan”.\nLiteratura gatazkaren eremua dela esan zuen Epaltzak aurkezpenean. Irakurketa guztian zehar sentitu dut gatazkak dakarren tentsioa, ezinegonean eduki nauena askotan. Sugea, Lokatza eta Belauna ipuinak tragikoki bukatzen direla esan daiteke, eta hiruretan nabaritzen da tenka, gero eta larriago, amaieran askatzen den arte. Ertza, Olatua eta Argazkia kontakizunak, berriz, egoera lazgarrien gainean eraikitzen dira, tragedia dute abiapuntu, eta hortik dator tirabira. Gainerako lau aleetan ere ez da larritasunik falta, erruak eta damuak eraginda, adibidez, baina tragediara jo gabe ebazten da.\nJoera errealistako literatura da Epaltzarena, paisaia menditarra atze-planoan, fokua pertsonen arteko harremanetan jartzen duena, botere asimetriak eta moral arazoak agerian utziz. Narrazioek erakusten duten gizartearen eta pertsonaien misoginia orokortuari aurre egingo lioketen ahots eta diskurtsoen kontra-puntuaren falta sentitu dut, hala ere, askotan. Familia —eta harreman afektibo— eredu normatiboak dira ia ipuin guztietan aztertzen direnak, salbuespenak salbuespen.\nBereziki aberatsa iruditu zait Epaltzak darabilen lexikoa eta joskera. Baina ez naiz ezer berria esaten ari, egunez egun hamazazpi urte atzera Maider Aristik Epaltzaren Rock’n'Roll (Elkarlanean, 2000) nobelari egindako kritikan idatzitako hitzek gaur ere balio dute: “Euskal literatura aberasten ari baldin bada, Epaltza bezalakoen idazkerari esker ari da. Hedabideek erabiltzen duten euskara batuan nekez entzuten diren hitz eta joskerak erabiltzen ditu [...] egun hedabide eta liburu gehienetan irakurtzen den euskaran nafarrera kutsua duen oro ia desagerturik dugula gogoraraziz”. Ia bi hamarkada beranduago egoerak berean jarraitzeak baditu bi alde: 1) Epaltzak ez du trebeziarik galdu eta lanean zoli darraio. Baina 2), batuaren aferan ez dugu amiñi bat ere aurreratu. Leire Narbaizak orain dela sei urteko artikulu batean aldezten zuen lexiko guztia dela batua, ez soilik “batutzat saldu nahi diguten herrena”. Batuaren lexiko eta sintaxi aberatsaren zabalkunde eta normalizaziorik eza da, agian, arazoa.\nEuskal gizarte urbanoan mendizaletasunak duen garrantzia aipatu zuen Epaltzak prentsaurrekoan. Liburu honetako pertsonaiek mendiarekiko duten harremana bizitzarekiko dutenarekin erka daiteke beharbada, eta sufrimendua da nagusi harreman horretan. Izan daiteke sufrimendu askatzailea, katartikoa, edo menderatzailea, erreakzionarioa. Mendi-giroan mendi-joek erakutsitako jokabidea paradigmatikoki erakusten du Epaltzak, gizarte gatazka batzuk agerian utziz.


Ideiak eta barraskiloak\nAzkenean aurkitu dut idazle izan eta gosez ez hiltzeko platera. Oker zeundeke bidea idatzi behar nukeela uste baduzu; ogia busti nahi baldin badugu idazle-sukaldari izatea beste erremediorik ez daukagu gurean.\nHorretara jarrita, gaiak aukeratzea eta biltzea izan daiteke zailena. Hori, noski, geure eskuarez —parkatu, esku-buruez esan nahi nuen— bildu behar baditugu, zeren beti daukagu auzoko baratzera edo merkatura joan eta produktu fresko askoak eskuratzea. Plagioa ez omen da pekatu. Edonola ere, zabiltza argi, jeneroa punta-puntakoa izan dadin.\nGure platererako oinarrizko lehen osagaia ideiak izango dira. Ezinbestean. Urri egon arren, ez omen dira zailak aurkitzen; edonon omen eta, gainera, ez omen inoren.\nBarraskiloak bezala. Hauek, euri zein eguzki, edozein baratze eta horma-zulotan aurkituko dituzu. Ez utzi hosto, ez harri zurkulorik arakatzeke. Eta baserritarrak zaunka egiten badizu, “lo que hay en España es de los españoles” zioen kaletar biltzailearen arrazoia defendatu behingoz. Behin-behingoan ulertuko dizu, halabeharrez belarriak horretara jarriak izango ditu eta.\nBehin ideia eta barraskilo guriak bilduta neurriko saltsa ontzea dagokizu, platera gosegarri eta digeritzeko erraza gerta dadin. Horretarako lurreko izaki pertxenta eta apetatsuak diren zizak baliatzea proposatzen dizut.\nNik, hiru osagai jarri dizkizut saskian. Gatza eta piperrari zeuk neurria hartu. Jantzi amantala eta hasi sukaldean. Mantela Durangon abenduan.


Donostialdeko burdinbide metropolitarra\nEz nahasi Donostiako metro sareko proiektuarekin.\nTopo −TOPO estilizatua− (lehen Metro Donostialdea bezala ezagutzen zen) Gipuzkoako Donostialdea eta Bidasoaldea eta Lapurdiko Hendaia eskualdeetan dagoen metro edo aldiriko tren sarea da. Sarea bi linea osatzen du, "Y" formako erradiazioa. Sarea Euskotren Trena enpresa publikoak kudeatuta.\nlineko metro bat Altzako geltokian\nGipuzkoa eta Lapurdi,\n11 500 000 (2017)\n1912ko abenduaren 5a\nSarea 1912ko abenduaren 5ean inauguratu zen, Amara eta Kolon geltokien artean, eta 2017ko martxoaren 5an Loiolako geltokia inauguratu ziren.\n21 geltokietatik, 5n bi lineak gelditu eta 4n Donostiako Renfe Aldirietarekin lotura dago.\n1.1 Donostia-Hendaia burdinbidea\n1.2.1 Intxaurrondoko saihesbidea\n1.2.2 Altzako adarra\n1.2.3 Loiolako geltokia berriztea\n1.2.4 Arasoko kotxetegiak\n4.2 Bidaiarientzako informazioa\n4.3 Material mugikorra\n5.1.1 Donostiako pasantea\n5.2.1 Altza-Pasaia-Galtzaraborda saihesbidea\n5.2.2 Irun-Hondarribia adarra\n5.2.3 Loiolako Erriberak geltokia\nBurdinbidearen kontzesioa 1890ean eman zen, eta ordutik, sozietate batzuetatik beste batzuetara pasa zen, eraikitzeko proiektu bideragarri bat bilatzen zen bitartean.\n1901ean Donostia eta Irun arteko burdinbidea eraikitzeko Herri Lanak Eraikitzeko eta Industria Sustapenerako Sozietatea sortu zen Bilbon; 1912ko urtarrilean, Espainiako Atzerri Gaietako Ministerioa Frantziako agintariekin jarri zen harremanetan, Donostiatik Hendaia arteko burdinbidea onar zezaten; Midiko Konpainiak onartu egin zuen linea horren terminala izatea Hendaiako eraikinean, lege proiektuan adierazitakoaren arabera. 1912ko abenduaren 5ean Irunera arteko burdinbidea inauguratu zen. Hendaia arteko tartea ez zen eraiki Bidasoa ibaiaren gaineko biaduktua egin zen arte, 1913an. Burdinbidearen punturik konplexuenak bi izan ziren: Herrerako tunela, bi kilometro baino luzeagoa, eta Molinao ingurua, biaduktu baten bidez soluzionatutakoa.\nBurdinbide honek Topo ezizena hartu zuen trazadurak zeharkatzen dituen tunel kopuru altuagatik. Hogei kilometrotan hamalau tunel gurutzatzen zituen, bost kilometro eta erdi baino gehiago batuz.\nArtikulu nagusia: «Eusko Trenbideen historia»\n2001-2012 urteen artean EuskoTren XXI Plan Estrategikoak Topoko trenbidearen bikoizketa eta berriztapena proposatzen zuen. Hasierako trenbide bikoizketak Gaintxurizketa-Bentak eta Lugaritz-Añorga Txiki tarteetan eman ziren, eta lan horien ondoren metro zerbitzua eskaintzeko helburuarekin trenbide berriko saihesbideak eta lurpeko geltokiak eraikitzea proposatu zen.\nGauzak horrela, 2004ko ekainean Euskotrenek Donostia eta Irun arteko zerbitzua metro bihurtzeko nahia adierazi zuen, Donostia-Oiartzun tartean 7,5 mintuko maiztasunak eskainiz, eta Oiartzun-Irun tartean 15 minutukoak. Bigarren fase batean Herrera eta Pasaia arteko trenbidea lurperatuko litzateke, eta 5 minutuko maiztasunak eskaini ahal izango litezke. 2009ko maiatzean, Iñigo Palomino Euskotrenen zuzendariak adierazi zuen Lasarte eta Pasaia artean eraikiko ziren saihesbide eta geltoki berriekin batera Topoa metrizatu (metro bihurtu) egingo zela, aipatutako 7,5 minutuko maiztasunak eskaintzeko.\nSaihesbidea 2012ko urriaren 4an inauguratu zen, Donostiako Intxaurrondo auzoa tren zerbitzuz hornituta, Intxaurrondoko geltokiaren bidez. Horrez gain, Herrerako geltokia berritu zen, eta maiztasunak handitu ziren. Loiola-Herrera tarteko trenbide bikoizketa ere egin zen, Loiolan tarte txiki bat salbu, non Loiolako geltokia berritu zen. Saihesbide honi esker Topo linearen 2. zenbakidun tunela ordeztu zen.\nAltza auzoa zeharkatzen duen trenbide bikoitzeko tunela eraiki zen, trenbide bakarreko jatorriko tunela ordezkatzeko. 2016ko irailaren 12an adarra martxan jartzearekin batera geltoki berria ere ireki zen auzoan, Altzako geltokia, auzoko iparraldeko parteari zerbitzu ematen diona. Lan hau Altza-Pasaia-Galtzaraborda tartearen barruan dago, zeinaren bitartez trenak saihesbide berritik pasako diren, lurpean. Tarte hori oraindik martxan ez dagoenez, Altzako geltokia terminala da, behin-behinean.\nLoiolako geltokia berrizteaAldatu\nLoiolako auzokoek urteetan eskatu zuten Loiolako geltokia eta horren ingurua berriztea, hormigoizko horma batek auzoa bitan banatzen baitzuen. 2014ko abenduan behin-behineko biaduktu baten lanak hasi ziren, geltoki berria eraikitzeko lanek irauten zuten bitartean tren zerbitzua mantendu ahal izateko. 2015eko amaiera aldera zerbitzua desbideratu zen, eraikitako behin-behineko trenbide tartera, behin-behineko geltoki batekin, eta azpiegitura zaharra eraisteari ekin zitzaion, behin-betiko geltoki berria eraikitzen zen bitartean. Geltoki berria 2017ko martxoaren 5ean inauguratu zen, errepide nagusiaren gaineko biaduktu batean kokatuta.\nErrenterian kokatutako kotxetegiak txiki gelditzeagatik, tren unitate batzuk geltokietan pasatzen zuten gaua. Irun udalerrian kotxetegi handiagoak eraiki dira, aurrekoak ordezkatzeko. Kotxetegi hauetan EMU-900 serieko trenak gelditzen dira.\nMetro Donostialdea izen eta logoa, Lugaritz geltokian, 2012an ezarria, 2018an oraindik bertan.\nLinearen izendapenaren inguruko eztabaida dago, Patxi Lopezen gobernuak (2009-2012) bultzatutako Metro Donostialdea marka ezarri zenetik. Eusko Jaurlaritza PSE-EEren esku gelditu ondoren, Topo lineak «metro» izena jasotzen hasi zuen, gobernuak proiektuari bultzada eman ziola Metro Donostialdea marka sortuz eta publizitate kanpainak argitaratuz. Geltokietan marka berria ezartzen hasi zen, eta Euskotrenen planoetan ere ezberdindutako zerbitzu gisa agertzen hasi zen.\n2012ko Eusko Legebiltzarrerako hauteskundeen ondorengo gobernu aldaketarekin, ordea, aurreko egoerara bueltatu zen eta irekitako geltoki berrietan (hala nola Altza edo Loiola) Euskotrenen marka ezarri zen berriro ere. Gainera, Metro Donostialdea marka ezarri zen geltokietan marka hori atzera bota zen. Eragileak, bere aldetik,\nlinea izendatzen du Lasarte-Oria eta Hendaiako geltokien arteko tarteari, hots, linea orokorra; eta\nlineatzat du Altzako adarra, Amara eta Altzako geltokien arteko ibilbideari, alegia.\n2017an, Donostiako saihesbideko lanak hasiko direla iragarri ondoren, TOPO marka berria sortu zen. Dena den, geltokietan ez da izendapen hauei buruzko aipamenik 2018an.\n2017 - Orain\nTopo sarearen lineak 2016ko irailaren 2an\nLasarte-Oria ↔ Hendaia 1912 2017 28,37 20 Euskotren 900\nAmara ↔ Altza 2016 2017 6,50 6 Euskotren 900\nE24 E25 E26 E27 E28 E77\nL1 L2 G1 G2\nE22 E24 E26 E27 E28 E77\nE02 E04 E72 U22\nU5 U7 U22\n13 24 27 31 38\n■ ■ Herrera\nE01 E02 E05 E07 E20 E26 E27 E71 E72 E75\n13 24 27 38 B6 B10\n■ ■ Intxaurrondo\n09 13 24 27 29 33 B3\n■ ■ Loiola\n24 26 31 41 B4\n■ ■ Anoeta\nA1 E03 E06 E07 E08\n17 21 24 26 28 31 37 43 B4 B9\n■ ■ Amara\n21 23 26 28 32 36 37 B4\n24 27 43 45 B8\nT1 T2 T3 T5 T6\nMuittu T1 T2 T3 T5 T6\nLinearen erdiko zatian, batez besteko maiztasuna 7 erdi minutukoa da, eta, lerroaren muturretara joanda, maiztasuna 30 minutura jaisten da gehienez.\nLehenengo trena 5: 50ean ateratzen da Altzako geltokitik, Amararako noranzkoan, eta azkena Hendaiako geltokira iristen da Lasarteko geltokitik 23: 22an.\nHemen, linearen tarte desberdinen batez besteko maiztasunak jasotzen dituen taula bat dago:\nE2 lineko maiztasunak\nLanegunak 15' 15' 15' 30'\nLarunbatak (07:00 > 15:00) 30' 30' 30' 30'\nLarunbatak (15:00 > 23:00) 30' 15' 30' 30'\nJaiegunak 30' 30' 30' 30'\nE5 lineko maiztasunak\nLarunbatak (07:00 > 15:00) 30'\nLarunbatak (15:00 > 23:00) 15'\nE2 eta E5 lineko konbinatutako maiztasunak\nLarunbatak (07:00 > 15:00) 7' - 23' [a]\nLarunbatak (15:00 > 23:00) 7½'\nJaiegunak 7' - 23' [a]\nTren guztiek megafonia bidezko argibideak dituzte, baita argi-panelak edo trena igarotzen den geltokietako pantailak ere. Panel argitsu edo pantaila horiek kanpoko tenperaturaren eta orduaren berri ere ematen dute. Ateak ixteko abisu akustikoak eta argi-abisuak ere badituzte.\nGeltoki guztietan geldialdia egiten duten trenei buruzko pantailak eta informazio-panelak aurki daitezke; gainera, megafoniaz abisuak ematen dira trenak iristen direnean.\nEMU-900 tren unitateko barnealdea\n2011ko uztailaren 22tik Euskotrenen 900 seriea Topo zerbitzuan ibiltzen da, 200 seriea ordezkatzeko eskatutako seriea, alegia. Construcciones y Auxiliar de Ferrocarriles (CAF) enpresak ekoitzia, serie honetako trenak lau kotxez osatuta daude, Mc-R-R-Mc osaerarekin, eta 90 km/h abiadura maximoa har dezakete. Serie honen adierazgarria mugikortasun urriko pertsonentzako irisgarritasunaren aldeko hainbat neurri ezartzea da, hala nola ateen identifikazio kromatikoa, arrapala automatikoak ateetan, ikus-entzunezko seinaleak, "T" erako megafonia eta interfono sistemak edota barruko espazio jarraiak.\nIkus, gainera: «Mugi txartela»\nJoan Pertsona bakarreko aldian behingo bidaia 1,80€ / 2,65€\nB2R 2 bidaia noizbehinka (erretiratuak/desgaituak) 4,35€\nPassbask Txartel mugagabea: 24 h (Lasarte-Baiona, SNCFen barrena) 8€ / 12€\nEuskopass 2 bidaia noizbehinka (Lasarte-Baiona, Txik Txaken barrena) 5,50€\nMugi Egoiliarrentzako abonua (Gipuzkoa osorako) 1,22€ / 1,80€\nArtikulu nagusia: «Donostiako metro sareko proiektua»\nGaur egungo Amara-Donostia geltokia geltoki terminala izatetik geltoki pasantea izatera pasako da, Donostian eraikitzen hasi den trenbide saihesbideari esker. Saihesbide berria Lugarizko geltokian hasiko da eta Antigua auzotik igaroko da, bertan Bentaberriko geltokia eraikiko delarik. Ondoren Mirakontxa gurutzatu eta Erdialdera helduko da, Kontxako geltokia gaineratuz. Handik Amarara helduko da, Easoko lurpeko geltoki berriak gaur egungo Amara-Donostia geltokia ordeztuko duelarik. Lurpeko geltoki berri hau eta gero trenbide zaharrari lotuko zaio, Anoetako geltokirantz. Lanak 2017ko udazkenean hasi ziren eta 2022ko hasierarako amaituta egongo dira.\nAltzako geltokitik Pasai Antxorantz jarraituko du saihesbideak, eta bertan lurpeko geltoki bat eraikiko da, bi nasarekin, atari batekin eta irteera bakar batekin. Ondoren, Galtzarabordarantz jarraituko du, eta ziurrenik haren geltokia lurperatuko dute. Bide bikoitzeko zati horrek egungo zubibidea, 7. tunela, Galtzarabordako geltokia eta Pasaiako geltokia ordezkatuko ditu, eta behin betiko kenduko du Pasaiako bidezubi erraldoiak dakarren oztopo arkitektonikoa, gaur egun herria bitan banatzen baitu.\nObra honekin, Belaskoenea eta Kolon geltokiak berrituko dira, eta Hondarribiko adarra eraikiko da, Anakan, Donostiako aireportuan eta Hondarribian geltokiekin. Tarte osoa bide bikoitzekoa izango da. Proiektu osoa lurpean jarriko da, Donostiako aireportuaren ondoko zatia izan ezik, biaduktua izango baita.\nLoiolako Erriberak geltokiaAldatu\nGeltoki horrek, batez ere, Donostiako Renfe Aldirietako zerbitzuaren eta metroaren arteko aldaketa egiteko balioko du. Geltoki hau batez ere Donostialdeko hegoaldeko eta Tolosaldeko bizilagunentzat izango da erabilgarria. Loiolako Erriberak auzoari ere zerbitzua emango dio eta Amara Berri auzoari eskaintzen zaion zerbitzua indartuko du. Hala, Eneko Goia Donostiako alkateak 2019ko amaieran iragarri zuen 2020an geltoki proiektua idatziko zutela, hurrengo urtean eraikitzen hasi ahal izateko.\n↑ a b 7'- 23', lehen trenaren ondoren, itxaroteko denbora 7' dela esan nahi du, bigarrenaren ondoren, 23', hirugarrenaren ondoren, 7' berriz, eta horrela hurrenez hurren\n↑ Metroaren igarobideak hirukoiztu egingo ditu Hendaia-Lasarte linearen erabiltzaileak.\nEuskotrenek 2022an 11 milioi bidaiari izatea aurreikusten du tarte horretan\n↑ (Frantsesez) Journal Officiel de la Republique Française. .\n↑ (Gaztelaniaz) lahaine.org. ¿Metro de Donostialdea? La oportunidad del debate y de una iniciativa social. (Noiz kontsultatua: 2017-11-05).\n↑ (Gaztelaniaz) El Diario Vasco. «El Metro conecta desde hoy Intxaurrondo con el centro de San Sebastián en ocho minutos» (Noiz kontsultatua: 2017-11-05).\n↑ (Gaztelaniaz) El Diario Vasco. «El Metro de Donostialdea avanza y abrirá en septiembre la estación de Altza» (Noiz kontsultatua: 2017-11-05).\n↑ (Gaztelaniaz) El Diario Vasco. ««Mientras no tengamos estación nueva no hay nada que celebrar»».\n↑ (Gaztelaniaz) El Diario Vasco. ««Empieza la regeneración de Loiola»» (Noiz kontsultatua: 2017-11-05).\n↑ (Gaztelaniaz) Chico, Amaia. (2017-05-14). «Vuelve el 'Topo' frente al 'Metro'» (Noiz kontsultatua: 2017-11-05).\n↑ Euskotren Trena. (Noiz kontsultatua: 2017-11-05).\n↑ Euskotren Trena - Donostia\n↑ Lasarte-Hendaia ordutegiak\n↑ Hendaia-Lasarte ordutegiak\n↑ Euskotren. «Nota de prensa» (Noiz kontsultatua: 2017-10-24).\n↑ Irekia. Irekia - ETSk Topoaren saihesbidearen Mirakontxa-Easo tartea esleitu du 53,2 milioi euroren truke, 48 hilabeteko epean egiteko. (Noiz kontsultatua: 2017-12-27).\n↑ «Altza eta Galtzarabordaren arteko lotura, 2021ean lizitatua» www.noticiasdegipuzkoa.eus (Noiz kontsultatua: 2020-11-14).\n↑ (Gaztelaniaz) «Auto gutxiago eta tren gehiago Donostian 2020rako» El Diario Vasco 2020-01-02 (Noiz kontsultatua: 2020-11-14).\nMultimedia: Metro Donostialdea\nAzken aldaketa 19 abendua 2021(e)an, 23:10(e)tan\nOrriaren azken aldaketa: 19 abendua 2021, 23:10.


Donostia Zinemaldia :: El abrazo partido\nEl abrazo partido / Lost Embrace (Besarkada apurtua)\n?Aitaren irudi bakar bat daukat. Etxeko bideo bat da, baina nahiko ondo ikusten zaio. Osaba Eduardoren ondoan eta errabinoaren atzean dago. Poztasunez eta harrotasunez erdaindu naute. Soinua ez da oso ona, baina nire mainak entzuten dira, gonbidatuen txaloekin nahasturik. Hurrengo egunean Aita Israelera joan zen, gerran borrokatzera. Gerra berehala bukatu zen, baina bera ez zen itzuli. Zenbait eskutitz iritsi dira, eta batzuetan telefonoz hots egiten du. Amari hau guztia normala iruditzen zaio eta nire anaia Josephek ez du ezer esaten. Ez ditut ulertzen. Aita batek ez die bere semeei zakila ebakitzen gero hogeita hamar urtez desagertzeko, ezer gertatuko ez balitz bezala. Ez da bidezkoa. Nik amarekin egiten dut lan Once auzoko merkatal galerian. Galeria da nire unibertsoa, galzorian dagoen unibertso bat. Dendak aldatu egiten dira, nire lagunak ere ez dira berdinak, batzuk ezkondu egin dira, beste batzuk itxuraldatu eta gehientsuenak Europarako pasaportean bilatzen dute salbazioa. Aaron frantsea da dagoeneko, Pedro espainiarra eta ni aurki poloniarra izango naiz?.\n(Ariel, pelikulako pertsonaia nagusia)


Home_eus - Turismo Aibar\nEskulangintza eta dendak\nEgoera eta kontaktua\nIratxoen, magiaren eta abenturen lurraldea. Oibar hizkuntzan elkar ulertzea erronka handia izan daiteke tokiko hizkeragatik, baina bada hizkuntza unibertsal bat, abegi eta ohitura onena, eta horretan, oibartarrak adituak dira.\nOibarrek jarduera ugariz gozatzeko aukera eskaintzen die bisitariei, hala kirola egiteko nola kulturarekin lotutakoak, eta gainera, ondare historiko handia eta eskaintza gastronomiko zabala eta askotarikoa ere baditu.\nOibarrek iratxoak ditu eta kultura-eta gizarte-jarduera ugari antolatzen dira, eta inork ez du jakiten non eta nola geratuko den guztiz harrituta.\nSola Moztailearen Etxea\nXVI. mendeko eraikuntza kronologikoki berriagoa den beste batean txertatuta. Hiru solairu ditu: lehenengo biak harlanduzko harriarekin, eta hirugarrena harri-hormekin handitua. Sarrerako atea puntu erdikoa da.\nXVI. mendeko eraikina da eta hiru solairu ditu. Harlanduzko harriekin eraiki zen eta fatxada nagusiak puntu erdiko bi ate ditu (horietako bat berritua), dobela handiekin. Bien giltzarriek armarri txiki bat dute.\nAndra Mariren Eliza\nXII. mendearen bigarren erdian eraikitako eliza erromanikoa. Oinak burualde erdiborobila duen nabe bat du. Kanpoko hormak harlanduzkoak eta lisoak dira, kontrahormek etenda. Aldarearen atzean oraindik katalogatu gabeko margolanak aurkitu dira.\nPasabide gotikoa da zutabeen gainean oinarritutako puntadun arku handiz arkupetua. Arkupearen azpian, angelua egiten duen etxearen horman, nitxo bat dago XVII. mendearen hasierako Sortzez Garbiaren tailu batekin.\nXVIII. mendeko Barrokoko landa-eraikin soila, harlanduxkoa. Harlandua hiru solairutan agertzen da, baina baoetan soilik. Beheko solairuan ate dintelatua du. Bigarren solairuak bi balkoi ditu erdigunean eta bi leiho alboetan, leiho-ertzekin.\nPedro Deunaren Eliza\n1146koa da. Gorputz erromanikoak hiru nabe ditu zutabez eta atxikitako zutabe erdiz bereizita, zizelkatutako kapitel oso ederrekin. XVI. mendean, burualde erromanikoa suntsitu ostean, tenpluak sufritu egin zuen.\nXVII. mendeko jauretxea da, harlanduzko harriekin eraikia. Sarrera fatxada nagusian du, eta zentratu gabeko puntu erdiko arku bat da, kuxin-formako dobela politekin. Giltzarrian lausotutako armarri bat ikus daiteke.\nPedro Deunaren eliza erromanikoa eraiki baino lehen, muinoko tokirik altuenean zegoen Oibarko lehen herrixka, eta toponimoa bakarrik iritsi zaigun itxitura batek babesten zuen: “Itxitura”, baita garai bateko Oibarko defentsa-gazteluaren aztarna batzuk ere.\nHiru solairuko harlanduxko jauretxea da, eta puntu erdiko arkua duen atearen inguruan soilik du harlandua. Moztutako armarri bat du lehoi-tenanteekin eta lurrekin, izkribu honekin inguratuta: “LOZANOKO ARBELOATARRENA”.\nIturria eta Ikuztegia\nHarlanduzko prisma handi bat dago arkosolioarekin, eta bertan dago ur-ontzia. Inguruan dagoen amildegi bat gurutzatzen duen harlangaitzezko akueduktu bat du, garai batean mendiko iturritik ura ekartzeko erabiltzen zena. 1799koa da. Alboan, XX. mendearen hasierako ikuztegia dago.\nMuseoa Artisautza eta Memoria\nInguruko garai bateko lanbideetara eta bizimodura, Oibarko jendearengana eta Nafarroako gastronomia aberatsera hurbiltzen digun gune bat du. Mahatsa nola lantzen den edo laborantza nola egiten den ezagutu edo gogoratu nahi baduzu, ezinbestean bisitatu behar duzu gure museoa. Aibarés taldeak jokatzen duen Lorentzo Deunaren futbol-zelaiaren alboan dago.\nVisitas ( Concertar con antelación. ) Tel: 948 87 70 75 – 622 30 50 52\nEnergia Berriztagarrien Gela\nGarai bateko udaletxean dago, Pedro Deunaren elizaren alboan, eta “Berritu zure energia” izeneko erakusketa iraunkor bat dago bertan. Areto horretan Zangoza eskualdeko energia berriztagarrien instalazioak bisitatzeko aukera eskaintzen da.\nHorario oficina: Lu-vie: 10:00 – 14:00 Tel: 948 87 70 75 – 622 30 50 52 E-mail: aulaenergias@gmail.com Web: www.aulaenergiasrenovables.com\nOibarko inauteriak (Udaberria iritsi aurretik).\nOibarko Erdi Aroko azoka (urriko azken larunbata).\nHitzaldiak, Dokumentalak, Haurrentzako zinea, Teatro, Antzerkia.\nCrispín Martínez Pérez Oibarko margolariaren erakusketa iraunkorra (Oibarko udalean).\nHainbat musika-arlotako kontzertuak.\nBabeseko Kristo Santuaren jaiak (maiatzean), Pedro Deunaren jaiak (ekaina), herriko jaiak (abuztuaren 15etik 20ra).\nOibarko iturritik eta ikuztegitik ibilbide polit bat egin dezakezu oinez edo BTTn. Huntzen putzutik pasatuz, Bizkaia harizti liluragarriaren alboan, Artamendia abentura-parkea dagoen hariztitik alegia. XVIII. mendeko Bizkaiaren elur-zuoa bisitatuko duzu eta Izko-Oibarko Parke Eolikoa. Paisaia-behatoki izugarriak ikusiko dituzu bertatik: Basoa ekialdean, Cuatromugas ipar-ekialdean eta Ereta hegoaldean.\nARTAMENDIA. Abentura Parkea\nibarko harizti zaharrean, aire librean, mendiko bidean dago Artamendia parkea. Jarduera zirraragarriz gozatzeko tokia: zuhaitzetako adarretan ibiliz eta zabuetan, sareetan, tirolinetan eta lurretik altuera batera dauden zubi esekietan zure gaitasunak erakutsiz. Hori bai, gehienezko segurtasunarekin eta monitore-aditu baten laguntzarekin. Bi zirkuitu ditu. Informa zaitez.\nLocalizado en: Camino del Monte S/N 31460 Aibar, Navarra\nOibar eta Zangoza batzen dituen errepidetik eta 10 km-ko ibilbide zirkularra eginez, laborantza-sailetatik, olibadietatik eta nekazaritza ukuiluetatik barrena La Mueda Urmaelaren behatokira irits daiteke, txori zezenez, zikoinez, kurriloz eta beste hegazti-migratzaile batzuez betetako 12 hektareako urmael naturalera.\nEL PERRILLAS. Jatetxea\nBetiko sukaldaritza eta berritzailea. Kalitate-prezio erlazio ona, eta garaiko produktu freskoak. Taberna. Menuak.\nIgerilekuak uda-garaian. Piknikgunea eta suak. Bazkariak eta afariak, enkarguz. Frijituak, pintxoak, ogitartekoak eta plater konbinatuak egiten dituzte.\nCASA ZABALETA. Taberna, erretegia eta jatetxea\nEspezialitatea haragia txingarretan erreta. Toki egokia da koadrilarekin edo familiarekin joateko. Baltsa bat, zaldientzako tokia, haurrentzako jolasparkea, lorategia eta ikuspegi zoragarriak ditu.\nBi jangela, logela ugari bainugelarekin, egongela komuna telebistarekin eta patioak. Jangela-zerbitzua, maindireen alokairua, eskuoihalak. Wi-Fi.\nEtxe zoragarria, logela ugarirekin eta Oibarko Erdi Aroko erdigunean, erraz aparka daiteke bertan.\nNOBLES DE NAVARRA HOTELA\nOibarko Erdi Aroko erdigune historikoan aurkitzen da. Xarma handiko hotela da eta 11 logela eroso ditu, oso ongi apainduta.\nBi okindegi. Etxeko ogiarekin eta pastekin.\nUltramarino-denda. Plaza alboan\nBi harategi. Haragi onarekin, batez ere arkumea\nBi upategi. Kooperatiba bat eta upategi ekologiko bat ardo onekin\nUdaletxea Bulegoak astez\nGaztetxea. Upategi operatiboaren atzean, kultura-jarduerak\nHiru jolasparke. Plazan, Larraitz parkean eta udal-igerilekuetan\nFisioterapia-kontsulta Aritza auzoan\nEl Tirol jubilatuen kluba. Taberna eta jolasteko aretoa ditu udaletxe azpian